text:
Ni umusore ukiri muto.Yakoraga mu mangazini Leclerc, azwiho gucuruza ibintu byinshi(Supermarché)mu gihugu cy’Ubufaransa.Mu mwaka wa 2016 yirukanywe nta nteguza bamuziza ikosa rikomeye(faute grave)yakoreye ku kazi.
Iryo kosa kandi koko ngo rirakomeye cyane:kwiba umuneke akanawurira ahongaho kandi amategeko y’ikigo(règlements internes)abibuza.Ubwo yari ari mu rukiko rusa n’urw’Abunzi(Prud’hommes)rw’ahitwa Périgueux,uwo musore yireguye avuga ko atibye, ko ahubwo yivuraga isari kugira ngo akomeze akazi.
Nta gukina n’ifaranga
Ibintu nk’ibi bireze muri iki gihugu aho bikomeje kugaragara ko ku bacuruzi,nta gukina n’ifaranga.Ngo igihombo gihera kuri duke.Undi mukozi wakira amafaranga(caissière)aherutse kwirukanwa azira ko yihanganiye umukiliya wari ubuze amasantime 35 yo kongeraho(35 centimes=400frw!)ku bwishyu.
Urubanza yaje kurutsinda maze umukoresha we ategekwa kumuha indishyi z’akababaro(dommages et intérets)zingana n’ibihumbi 15000 by’amayero(15000€=hafi miliyoni 15 z’amanyarwanda).
Icyo kimwaro azagikira?
Uriya musore na we ngo urubanza rwe ruzasomwa tariki ya 11 Ukuboza.N’ubwo ngo « Uwiba igi atareka n’ikimasa »(Qui vole un oeuf,vole un boeuf),twizere ko na we indishyi z’akababaro zizamugeraho.
Ariko se azabona indishyi ki zizamukiza icyo kimwaro cyo kwiba umuneke kandi akorera amafaranga arenze ay’igitoki kizima?
By P.B


c: text/html

text:
Korali Salem ibarizwa muri Paroisse ya Rusororo ku mudugudu wa Kabuga Ville, yashyize ahagaragara indirimbo nshya bise ‘Iyabivuze’ banyujijemo ubutumwa busibuza intege n’ibyiringiro mu bantu bafite amasezerano bahawe n’Imana rurema.
Korali Salem yatangiye umurimo wo kuririmbira Imana mu mwaka w’2004 itangirana abaririmbyi 20 ubu igeze ku baririmbyi basaga 127 barimo abagabo, abagore, abasore n’abakobwa. Yamenyekanye birushijeho mu ndirimbo zayo nziza zakunzwe nk’iyitwa ‘Ibanga’, ‘Ibasha’, ‘Umukiranutsi ararinzwe’ n’izindi.
Mu
kiganiro na INYARWANDA, Umuyobozi wa Korali Salem Kampororo Jeanette yavuze ko bashima Imana yabashoboje gukora alubum yambere bise ‘Umukiranutsi
ararinzwe’ yakunzwe na benshi haba mu Rwanda n’ahandi.
Yavuze ko ubu batangiye urugendo rwo gukora alubumu ya kabiri aho indirimbo ‘Iyabivuze’ yabimburiye izindi ndirimbo.
Fidele Gatabazi, Umutoza wa Korali Salem yatangaje ko iyi ndirimbo ‘Iyabivuze’ banyujijemo ubutumwa ‘bwo gusubiza ibyiringiro mu bantu bafite amasezerano bahawe n’Imana, ibibutsa ko badakwiye gucika intege ko ahubwo bagomba kugirira Imana icyizere kuko Iyabivuze ari iyo kwizerwa no kubikora izabikora.’
Ahamya adashidikanya ko iyi ndirimbo izagera kure bo batabasha kugeraho kandi ko izahembura imitima ya benshi cyane cyane abari batangiye gucika integer bashidikanya ku masezerano y’Imana.
Korali Salem yitabiriye ibiterane bitandukanye harimo ibyo baheruka kwitabira birimo ibyabereye muri Paruwasi ya Matimba mu Karere ka Nyagatare aho yanagabiwe inka, Rugalika muri Kamonyi, Gatenga ku mudugudu wa Gatenga n’uwa Karambo.Korali Salem yashyize ahagaragara indirimbo nshya bise 'iyabivuze'.
Iyi
korali kandi yitabiriye igiterane cyabereye muri Paruwasi ya Gasave ku mudugudu
wa Gasave muri Dove Hotel ndetse n’ahandi henshi hatandukanye.
Batangaza ko barimo gukora izindi ndirimbo zizasohoka kuri alubum ya kabiri bakomeje kandi no kwitabira ibiterane bitandukanye hagamijwe kwamamaza Yesu kirisitu nk’umwami n’ umukiza.
By’umwihariko
korali Salem yateguye igiterane tariki 21-23 Kamena 2019 kiswe “Turakomeje Festival”, cyatumiwemo
Korali Baraka ya Nyarugenge na korali Abakorerayesu ya Rukurazo.
Korali Salem ikorera umurimo w’Imana muri ADEPR Paruwasi ya Rusororo ku mudugudu wa kabuga ville ni imwe mu makorali akomeye cyane.
Usibye
kuririmba kandi Korali Salem yagiye irangwa n’ibikorwa byo gufasha
abatishoboye, gusura abarwayi, kuremera imfubyi n’abapfakazi, gutanga
ubwisungane mu kwivuza n’ibindi.
KANDA HANO WUMVE INDIRIMBO 'IYABIVUZE' YA KORALI SALEM

robotstxt: allowed

filter: keep


text:
ABAKURAMBERE N’ABAHANUZI
IGICE CYA 35 - KWIGOMEKA KWA KORA13
Ibihano byahawe Abisiraheli byakoze umurimo wo gucubya kwitotomba no kutumvira kwabo mu gihe gito, ariko umwuka wo kwigomeka wari ukiri mu mutima kandi weraga imbuto mbi cyane. Kwigomeka kwa mbere kwari umuvurungano wa rubanda wari uturutse ku mbaga y’abantu bagenderaga ku marangamutima bahutiyeho; ariko noneho ubugambanyi bwateguwe neza bwari bwakozwe. Umugambi wabwo wari uwo gukuraho ubutegetsi bw’abayobozi bashyizweho n’Imana ubwayo. AA 269.1
Kora, wari uyoboye ibyo, yari Umulewi wo mu muryango wa Kohati kandi akaba mubyara wa Mose. Yari umugabo ushoboye kandi w’ikirangirire. Nubwo yari afite umurimo wo gukora mu ihema ry’ibonaniro, ntiyanyuzwe n’umwanya yari afite ahubwo yashakaga icyubahiro cyo kuba umutambyi. Kuba Aroni n’ab’inzu ye bari barahawe umurimo w’ubutambyi, byari byarateje Kora ishyari no kutanyurwa, kandi yamaze igihe runaka arwanya rwihishwa ubutegetsi bwa Mose na Aroni, nubwo atari yarigeze agerageza kwigomeka ku mugaragaro. Amaherezo yagize umugambi mubi wo gukuraho ubutegetsi busanzwe ndetse n’ubw’idini. Ntiyabuze abamushyigikira. Hafi y’amahema ya Kora n’abakomoka kuri Kohati, mu ruhande rwerekeye amajyepfo rw’ihema ry’ibonaniro, hari habambye amahema y’abo mu muryango wa Rubeni, amahema ya Datani na Abiramu. Abo bombi bari abatware b’uwo muryango wari utuye hafi y’uwa Kora. Abo batware bombi bahise bifatanya na Kora mu mugambi we mubi. Kubera ko bakomokaga ku mwana mukuru wa Yakobo, bavugaga ko ubtegetsi bwa gisiviri ari ubwabo, kandi biyemeza kugabana na Kora icyubahiro cy’ubutambyi. AA 269.2
Abantu bumvaga bashyigikiye imigambi ya Kora. Kubera agahinda batewe no kubura ibyo bari biteze, gushidikanya, ishyari, n’urwanga bahoranye byaragarutse, maze na none barongera bitotombera umuyobozi wabo wihanganaga. Abisiraheli bakomezaga kugenda bibagirwa ko bayobowe n’Imana. Bibagiwe ko Umumarayika wasezeranywe yari umuyobozi wabo utagaragara, kandi ko ubwiza bwa Kristo bwabagendaga imbere bukingirijwe n’inkingi y’igicu, kandi ko Kristo ari we Mose yakuragaho amahwiriza yose yatangaga. AA 269.3
Ntabwo bashakaga kumvira iteka rikomeye ryari ryaciwe rivuga ko bose bagomba gupfira mu butayu, bityo bari biteguye gushingira ku rwitwazo rwose bakizera ko Imana atari yo ibayoboye ko ahubwo ari Mose ndetse ko ari we wabaciriyeho iteka ryo kurimbuka. Umuhati w’umuntu w’umugwaneza kurusha abandi ku isi ntiwashoboraga guhagarikwa no kutumvira kw’abo bantu; kandi nubwo ibimenyetso by’uko Imana itanejejwe no kwinangira bari baragize byari bikiri imbere yabo bigaragarira mu ngabo zabo zari zacitsemo icyuho, ntacyo ibyo byabigishije. Bongeye gutsindwa n’ikigeragezo. AA 269.4
Imibereho ya Mose, umushumba wicishaga bugufi, yari yarabaye myiza cyane ndetse iramunezeza kurusha uko yari amerewe ubwo yari ayoboye iyo mbaga nini y’abantu b’abanyarugomo. Nyamara Mose ntuyahangaye gukora amahitamo ye. Mu mwanya w’inkoni y’abashumba, Mose yahawe inkoni y’ubushobozi atagombaga kurambika hasi kugeza igihe Imana izamuruhurira. AA 269.5
Usoma ibihishwe mu mitima yose yari yabonye imigambi ya Kora n’abambari be, kandi yari yahaye ubwoko bwe umuburo n’amabwiriza byajyaga kubafasha guhunga amoshya y’abo bantu bari bafite imigambi mibi. Bari barabonye iteka ry’Imana Miriyamu yaciriweho kubera ishyari rye no kwitotombera Mose. Uhoraho yari yaravuze ko Mose asumba umuhanuzi. Yaravuze ati: “Uwo we tujya twivuganira n’akanwa kacu.” Yongeyeho ati: “Nuko ni iki cyabatinyuye kunegura umugaragu wanjye Mose?” (Kubara 12:8). Ayo mabwiriza ntiyari ahawe Miriyamu na Aroni gusa, ahubwo bari Abisiraheli bose. AA 270.1
Kora na bagenzi be b’abagambanyi bari baragize amahirwe yo kubona kwigaragaza kw’imbaraga z’Imana mu buryo budasanzwe kandi bukomeye. Bari mu mubare w’abazamukanye na Mose ku musozi bakabona ikuzo ry’Imana. Ariko kuva icyo gihe hari harabayeho impinduka. Igishuko, cyari gito mu itangira, cyagiye gihishwa kigenda kigira imbaraga uko cyashyigikirwaga, kugeza ubwo ubwenge bwabo bwasigaye bugengwa na Satani, maze biyemea agukora umurimo wuje urwango. Kubera gushaka kwerekana ko baharanira gutunganirwa kw’abantu, babanje kongorerana kutanyurwa kwabo hanyuma babyongorera n’abayobozi b’Abisiraheli. Uburyarya bwabo bwakiriwe vuba ku buryo batahagarariye aho maze amaherezo bagera aho biyizera ubwabo ko bakoreshwa n’ishyaka ry’Imana. AA 270.2
Bashoboye kuyobya ibyegera magana abiri na mirongo itanu, abantu b’ibirangirire mu iteraniro ryose. Kubera gushyigikirwa n’abo bantu b’ibirangirire, bumvise bafite icyizere cy’uko bazakora impinduka zikomeye mu buyobozi kandi barushaho kunoza imitegekere ya Mose na Aroni. AA 270.3
Ishyari ryabyaye igomwa, kandi igomwa naryo rivamo kwigomeka. Bari baraganiriye ku burenganzira bwa Mose kuba afite ubutware n’icyubahiro bikomeye bityo, kugeza ubwo bageze aho bamufata ko afite umwanya wo kwifuzwa, buri wese muri bo yashoboraga gukora. Baribeshye kandi bashukana batekereza ko Mose na Aroni ubwabo bihaye imyanya y’ubuyobozi bari bafite. Abo batari banyuzwe bavugaga ko Mose na Aroni bishyize hejuru y’iteraniro ry’Uhoraho, biha inshingano z’ubutambyi n’ubutegetsi busanzwe, ariko ko inzu yabo itari yarahawe ikuzo kurusha izindi zose mu Bisiraheli. Abigometse bavugaga ko Mose na Aroni atari intungane kurusha rubanda, kandi ko byari bihagije yuko baba ku rugero rumwe na bene wabo bari barahawe amahirwe amwe yo kurindwa no kubana n’Imana nkabo. AA 270.4
Umurimo wakurikiyeho w’abo bagambanyi wafashe na rubanda. Ku bantu bari mu ikosa kandi bakwiriye gucyahwa, nta cyiza nko kubona ubashyigikira akandi akabashima. Kora na bagenzi be bashyigikiwe na rubanda rusigaye. Bavuze ko ikirego kivuga yuko kwitotomba kw’abantu ari ko kwabazaniye umujinya w’Imana ari ikinyoma. Bavuze yuko inteko y’abantu nta gicumuro yari ifite, kubera ko nta kindi basabaga kirenze uburenganzira bwabo; ariko ko Mose yari umutegetsi utegekesha igitugu; ko yari yaracyashye abantu abita abanyabyaha kandi ari intungane ndetse ko Uhoraho ari hagati muri bo. AA 270.5
Kora yasubiriyemo abantu amateka y’uburyo bagenze mu butayu, aho banyujijwe ahantu henshi h’impatanwa, kandi abantu benshi bakaba bararimbutse kubera kwitotomba no kutumvira kwabo. Abumvaga Kora bibwiye yuko basobanukiwe neza ko ingorane zabo zitajyaga kubaho iyo Mose abanyuza mu yindi nzira. Bemeje ko ibyago byose bahuye nabyo byatewe na we kandi ko kutinjira muri Kanani kwabo byari ingaruka y’imiyoborere mibi ya Mose na Aroni; ndetse ko iyo Kora ababera umuyobozi akabashishikariza kwishingikiriza ku bikorwa byabo byiza aho gucyaha ibyaha byabo, bajyaga kuzagira urugendo ruhire; kandi aho kuzerera mu butayu bajyaga kuromboreza bakajya mu Gihugu cy’Isezerano. AA 271.1
Muri uyu murimo wuzuyemo urwango, habayemo ubumwe bukomeye no kumvikana mu bantu batumvikanaga muri iyo mbaga kuruta uko byari byarabayeho mbere. Kora abonye abantu bamwumva byamwongereye icyizere kandi bituma arushaho kwizera ko kuba Mose yarihaye ubuyobozi bizateza akaga umudendezo w’Abisiraheli niba bidahagaritswe. Yavuze kandi ko Imana yabimuhishuriye kandi ko yamwemereye gukora impinduka mu butegetsi igihe kitararenga. Nyamara abantu benshi ntibari biteguye kwemera ibirego Kora yaregaga Mose. Bibutse imirimo ye yo kwitanga no kwihangana, maze babura uko babigenza. Byari ngombwa rero ko atanga impamvu yo kwikunda kubw’uko guhangayikira Abisiraheli kwe; kandi ikirego cya kera cyongera kuvugwa ko yabakuriye mu Misiri kurimbukira mu butayu kugira ngo atware ibintu byabo. AA 271.2
Uwo murimo wakomeje gukorwa rwihishwa mu gihe runaka. Nyamara, ubwo umbanyi bwari bumaze kugwiza imbaraga ku buryo byajyaga gucika ku mugaragaro, Kora yagaragaye ayoboye agatsiko maze ashinja Mose na Aroni ku mugaragaro ko bihaye ubutegetsi Kora na bagenzi be bari bashoboye nabo gukora mu buryo bungana. Mose na Aroni bongeye gushinjwa kandi ko abantu bambuwe umudendezo n’ubwigenge byabo. Abo bigomeke baravuze bati: “Ibyo mukora birahagije, kuko abo mu iteraniro bose ari abera, umuntu wese wo muri bo, Uwiteka akaba hagati muri bo: nuko ni iki gituma mwishyira hejuru y’iteraniro ry’Uwiteka?” AA 271.3
Mose ntiyakekaga ko habaho ubugambanyi nk’ubwo bukomeye, maze ubwo bwamugwiriraga, yikubise hasi yubamye asabira Imana mu mutima. Yahagurutse afite agahinda ariko atuje kandi akomeye. Yari yarayobowe n’Imana. Yaravuze ati: “Ejo mu gitondo Uwiteka azerekana abe abo ari bo, n’uwera uwo ari we, amwiyigize hafi: uwo azatoranya ni we aziyigiza hafi.” Ishungura ryagombaga gukorwa mu gitondo cy’umunsi ukurikiyeho kugira ngo abantu bose babashe kubona igihe cyo gutekereza. Noneho abashakaga kuba abatambyi bagombaga kuza umuntu wese azanye icyotero cye, maze bakoserezaho imibavu ku ihema ry’ihema ry’ibonaniro imbere ya rubanda rwose. Itegeko ryari risobanutse neza cyane rivuga ko abatoranyirijwe umurimo wera gusa ari bo bagomba gukorera mu buturo bwera. Ndetse na Nadabu na Abihu bari abatambyi, bari bararimbuwe bazize guhangara gukoresha “umuriro udakwiriye” birengagije itegeko ry’Imana. Nyamara Mose yiyemeje guhangana n’abamuregaga, bona n’iyo bahangara kujurira ikibi nk’icyo baregera Imana. AA 271.4
Yerekeje kuri Kora na bagenzi be b’Abalewi maze Mose aravuga ati: “Mbese mwarabisuzuguye yuko Imana y’Abisirayeli yabarobanuriye mu iteraniro ry’Abisirayeli kubiyegereza hafi, ngo mukore imirimo yo mu buturo bw’Uwiteka, muhagarare imbere y’iteraniro mubakorere; nawe Kora ikakwiyigizanya hafi na bene wanyu Abalewi bose? None murashaka n’ubutambyi? Icyo ni cyo gitumye wowe n’abo mufatanyije mwese muteranira kugomera Uwiteka: Aroni ni iki, ko mumwitotombera?” AA 271.5
Datani na Abiramu bari batarihandagaza ngo bavuge nka Kora; maze Mose wiringiraga ko bashobora kuba binjijwe muri ubwo bugambanyi ariko batabwirunduriyemo burundu, arabahamagaza ngo baze imbere ye kugira ngo yumve ibirego bamurega. Ariko ntibaje maze mu gasuzuguro kabo banga kuzirikana no kwemera ubutegetsi bwe. Igusubizo batanze iteraniro ryose ryumva cyabaye iki ngo: “Ntabwo twitaba; aho uragira ngo biroroshye kudukura mu gihugu cy’amata n’ubuki ukatwicira mu butayu, kandi ugakubitaho no kwigira umutware wacu? Kandi ntutujyanye mu gihugu cy’amata n’ubuki, ntuduhaye gakondo y’imirima n’inzabibu. Mbese urashaka kumena amaso y’aba bantu? Ntituri bwitabe.” AA 272.1
Uko ni ko imvugo Uhoraho we yari yarakoresheje avuga iby’iby’igihugu cy’isezerano bayikoreshe ku byaranze imibereho yo gukorera agahato bavuyemo. Bashinje Mose ko abeshya ko akora ayobowe n’Imana, akabigira urwitwazo ashingiraho ubutegetsi bwe; maze bavuga yuko batazongera kwemera kuyoborwa nk’impumyi, ngo none ngo twerekeze i Kanani, kandi nanone twerekeze mu butayu, nk’uko imigambi ya Mose yo kwishyira hejuru imeze. Uko ni ko uwari yarabaye umubyeyi w’umunyampuhwe, umwungeri wihangana, yagaragajwe nk’ufite imico mibi y’umunyagitugu kandi wihaye ubutegetsi atabikwiriye. Kubuzwa kugera i Kanani ni we babihererejeho kandi cyari igihano cy’ibyaha byabo. AA 272.2
Byagaragaraga ko imitima ya rubanda rwose yerekeye ku ruhande rw’abigometse; ariko nta muhati Mose yakoresheje ngo yiregure. Yatakambiye Imana ari imbere y’iryo teraniro, nk’igihamya cyo kubonera kuranga imigambi ye ndetse no gutungana kw’imyitwarire ye, kandi atakira Imana ngo imubere umucamanza. AA 272.3
Bukeye, abatware magana abiri na mirongo itanu bayobowe na Kora, baje bitwaje ibyotero byabo. Binjijwe mu rugo rw’ihema ry’ibonaniro naho rubanda ruteranira hanze y’urugo, bategerereza aho ngo baze kureba ingaruka. Ntabwo Mose ari we wateranyije abantu ngo barebe gutsindwa kwa Kora na bagenzi be, ahubwo abigometse, mu kwibeshya kwabo kuzuye ubuhumyi, ni bo bari bahamaye abantu kugira ngo baze barebe gutsinda kwabo. Umugabane munini w’iyo nteko wari ushyigikiye Kora ku mugaragaro, wari ufite ibyiringiro byo gutsinda Aroni. AA 272.4
Ubwo bari bateraniye imbere y’Imana batyo, “ubwiza bw’Uwiteka bwabonekeye iteraniro ryose.” Mose na Aroni bahawe umuburo uturutse ku Mana uvuga ngo: “Nimwitandukanyirize n’iri teraniro kugira ngo ndirimbure mu kanya gato.” Ariko Mose na Aroni bikubita hasi bubamye barasenga bati: “Mana, Mana y’imyuka y’abafite umubiri bose, umuntu umwe nakora icyaha, mbese urarakarira iteraniro ryose?” AA 272.5
Kora yari yavuye aho iyo nteko yari iri asanga Datani na Abiramu ubwo Mose, aherekejwe n’abakuru mirongo irindwi, bamanukaga, bakajya kuburira ubuheruka abo bagabo bari banze kumusanga. Ya mbaga y’abantu yarabakurikiye, kandi mbere y’uko atanga ubwobutumwa bw’imbuzi, Mose ayobowe n’Imana yabwiye abantu ati: “Nimuve ku mahema y’aba banyabyaha, ntimugire ikintu cyabo mukoraho, kugira ngo igihano bahanirwa ibyaha byabo byose kitabarimburana na bo.” Uwo muburo warumviwe kubera ko abantu bose bumvaga yuko iteka ryari rigiye gucibwa. Abigomeke bakuru babonye ko abo bari bashutse babataye, ariko kwinangira kwabo ntikwacogora. Bahagararanye n’imiryango yabo imbere y’amahema yabo basa n’abasuzuguye imiburo y’Imana. AA 272.6
Ubwo ni bwo Mose yabwiye abantu mu izina ry’Imana ya Isiraheli ati: “Iki ni cyo kiri bubamenyeshe yuko Uwiteka yantumye gukora imirimo nkora yose, kandi yuko ntagize icyo nkora ku bwanjye. Aba bantu nibapfa urupfu rwa bose, nibaba icyo abandi bantu bose baba, Uwiteka ari bube atantumye. Ariko, Uwiteka nakora ikintu cy’inzaduka, ubutaka bukasama, bukabamirana n’ababo n’ibyabo byose, bakarigita ikuzimu bakiri bazima, muri bumenye yuko aba bantu basuzuguye Uwiteka.” AA 273.1
Abisiraheli bose bari bahnze Mose amaso bahagaze, bafite ubwoba bategereje ikiri bube. Akimara kuvuga, ubutaka bwari bukomeye burasama maze abigometse bagwa muri urwo rwobo ari bazima, n’ibyabo byose, maze “bararimbuka bakurwa mu iteraniro.” Abantu barahunga, biciriye urubanza nk’abagize uruhare muri icyo cyaha. AA 273.2
Ariko urubanza ntirwari rurangiye. Umuriro umanuka muri cya gicu ukongora ba bakuru magana abiri na mirongo itanu boseje imibavu. Abo bagabo ntibarimburanwe n’abagambanyi bakuru kuko batabaye nyambere mu kwigomeka. Bemerewe kureba amaherezo y’abo bagambanyi bakuru, ndetse no kugira umwanya wo kwihana; ariko bababazwa n’abigometse, maze na bo bararimburwa. AA 273.3
Igihe Mose yasabaga Abisiraheli bandi guhunga kurimbuka kwari kugiye kubaho, iteka ry’Imana ryashoboraga guhagarara ubwo iyo Kora n’abambari be bihana bagasaba imbabazi. Ariko kwinangira kwabo kwahamije iherezo ryabo. Iyo nteko yose yari yafatanyije na bo icyaha cyabo, kuko bose bari babashyigikiye ku rugero ruto cyangwa runini. Nyamara Imana mu mbabazi zayo nyinshi yashyize itandukaniro hagati y’abayoboye ubwigomeke n’abo bari bayoboye. Abantu bari bemeye gushukwa ubwabo bahawe umwanya wo kwihana. Hari haratanzwe igihamya gitangaje kibereka ko bari mu makosa, kandi ko Mose afite ukuri. Ikimenyetso kigaragaza ubushobozi bw’Imana cyari cyakuyeho gushidikanya kose. AA 273.4
Yesu, Marayika wagendaga imbere y’Abaheburayo yagerageje kubakiza ngo be kurimbuka. Imbabazi zarabingigaga. Urubanza rw’Imana rwari rwabegereye cyane, bingingirwa kwihana. Ukwitambika kudasanzwe kandi kudakumirwa guturutse mu ijuru kwari kwahagaritse ubwigomeke bwabo. Ubwo rero, iyo bemera ubuntu bw’Imana butumye yigaragaza, bajyaga gukira. Ariko nubwo bahunze iteka ryari riciwe babitewe no gutinya kurimbuka, ntabwo ubwigomeke bwabo bwari bukuweho. Iryo joro basubiye mu mahema yabo bafite ubwoba bwinshi ariko batihannye. AA 273.5
Kora n’abambari be bahoraga babogeza kugeza ubwo rwose bizeye yuko ari abantu beza cyane, ndetse ko bahemukiwe kandi bafatwa nabi na Mose. Iyo baza kwemera ko Kora n’abambari be bari mu makosa kandi ko Mose afite ukuri, bari kwakira rwose iteka ryari ryaciwe ko bagomba kuzapfira mu butayu bakemera ko ari ijambo ry’Imana. Ntibashakaga kwemera ibyo, bityo bagerageza kwemera ko Mose yari yarabashutse. Bari bashimishijwe cyane n’ibyiringiro bari bafite by’uko gahunda nshya igiye gushyirwaho aho muri yo gushima kwajyaga gusimbura gucyahwa, kandi ubuzima bworoheje bugasimbura guhagarika umutima n’amakimbirane. Abantu bari barimbutse bari baravuze amagambo yo gushimagiza kandi barasezeranye kubitaho cyane no kubakunda, maze abantu bafata umwanzuro ko Kora n’itsinda rye bagomba kuba ari abantu beza, kandi ko Mose mu buryo runaka yatumye barimbuka. AA 273.6
Ntibishobokera abantu gutuka Imana igitutsi gikomeye nko gusuzugura no kwanga abo ibasha gukoresha kubw’agakiza k’abantu. Ntabwo Abisiraheli bari barakoze batyo gusa, ahubwo bari baragize n’umugambi wo kwica Mose na Aroni. Nyamara ntibabonye akamaro ko gushaka imbabazi z’Imana kubw’icyaha cyabo kibabaje. Iryo joro bahawe ryo gusabamo imbabazi ryakeye batihanye kandi batatuye icyaha cyabo, ahubwo baraye bashaka icyarwanya ibihamya byerekana yuko ari abanyabyaha ruharwa. Bakomeje kwanga abantu batoranyijwe n’Imana maze bitegura kuryanya ubutware bwabo. Satani yari yiteguye kuyobya intekerezo zabo no kubayobora buhumyi mu irimbukiro. AA 274.1
Abisiraheli bose bari bahunze batewe ubwoba no gutaka kw’abanyabyaha bari baciriweho iteka isi ikasama ikabamira, kuko bavuze bati: “Ubutaka butatumira natwe.” “Bukeye bwaho, iteraniro ry’Abisiraheli ryose ryitotombera Mose na Aroni riti: ‘Mwishe abantu b’Uwiteka.’” Kandi bendaga kugirira nabi abayobozi babo bari abizerwa kandi bitanga. AA 274.2
Ubwiza bw’Imana bwabonekeye mu gicu cyari hejuru y’ihema ry’ibonaniro, maze ijwi rivugira muri icyo gicu ribwira Mose na Aroni riti: “Nimuhaguruke muve muri iri teraniro, ndirimbure mu kanya gato.” AA 274.3
Mose nta cyaha yari afite, ariko kubw’ibyo ntiyatinye kandi ntiyihutira guhunga ngo asige iteraniro maze ririmbuke. Muri icyo gihe giteye ubwoba, Mose yarazariye, yerekana uko umushumba nyakuri aba yitaye ku mukumbi ashinzwe. Yinginze Imana kugira ngo umujinya wayo we kurimbura ubwoko yatoranyije. Kubw’uko kwinginga kwe, yahagaritse ukuboko kwari kuje guhora kugira ngo Abisiraheli batumviraga kandi bigomekaga batarimburwa bagashira. AA 274.4
Ariko intumwa y’umujinya yari yagiye; mugiga yari yatangiye kwica abantu. Akurikije amabwiriza y’umuvandimwe we, Aroni yafashe icyotero yihutira kujya hagati mu iteraniro kugira ngo abahongerere. “Ahagarara hagati y’intumbi n’abazima.” Maze umwotsi w’umubavu urazamuka, amasengesho ya Mose wasabiraga mu ihema ry’ibonaniro arazamuka ajya ku Mana; maze mugiga irahagarara, ariko imaze kwica Abisiraheli ibihumbi cumi na bine kiba igihamya cy’icyaha cyabo cyo kwitotomba no kwigomeka. AA 274.5
Ariko hatanzwe n’ikindi gihamya cyerekana ko ubutambyi bwahawe ab’umuryango wa Aroni. Babibwirijwe n’Imana, buri muryango wateguye inkoni uyandikaho izina ryawo. Izina rya Aroni ryanditswe ku nkoni y’umuryango wa Lewi. Izo nkoni zarambitswe mu ihema ry’ibonaniro imbere y’ibihamya. Inkoni yagombaga kuzana uburabyo byari kuba ikimenyetso Uhoraho atanze cy’uko yahisemo uwo muryango ngo ube uw’abatambyi. “Bukeye bwaho Mose yinjira mu ihema ry’ibihamya, asanga inkoni ya Aroni yatangiwe inzu ya Lewi irabije, ipfunditse uburabyo, isambuye imeze indozi zihishije.” Iyo nkoni Mose yayeretse abantu,kandi nyuma y’aho ishyirwa mu ihema ry’ibonaniro kugira ngo izabere igihamya ab’ibisekuru byari gukurikiraho. Iki gitangaza cyakemuye ikibazo kijyanye n’ubutambyi. AA 274.6
Noneho abantu bumvise neza ko Mose na Aroni bavugaga babiherewe ububasha n’Imana, kandi abantu bemera ukuri kwari kubabaje kuvuga ko bagomba kuzapfira mu butayu. Baravuze bati: “Dore, turarimbuka, turapfuye, twese turapfuye.” Bemeye ko bakoze icyaha ubwo bagomeraga abayobozi babo, kandi ko Kora na bagenzi be bahawe igihano gikwiriye cy’Imana. AA 275.1
Ku rwego ruto, mu kwigomeka kwa Kora hagaragaramo imikorere ya wa mwuka wateje ubwigomeke bwa Satani mu ijuru. Ubwibone n’inyota y’ubutegetsi ni byo byateye Lisiferi kwivovotera ubutegetsi bw’Imana, no gushaka gukuraho gahunda yari yarashyizwe mu ijuru. Kuva Lusiferi yacumura, umugambi wabaye uwo kwinjiza mu ntekerezo z’abantu uwo mwuka w’igomwa no kutanyurwa, inyota y’ubutegetsi no gushaka icyubahiro. Uko ni ko yakoreye mu ntekerezo za Kora, Datani na Abiramu kugira ngo akangure icyifuzo cyo kwishyira hejuru kandi ateze igomwa, kutiringira n’ubwigomeke. Satani yabateye kwanga Imana nk’umuyobozi wabo babinyijije mu kwanga abantu bashyizweho nayo. Nyamara igihe bivovoteraga Mose na Aroni, batutse Imana. Bari bayobejwe kugera ku rweko rwo gutekereza ko bo ubwabo ari intungane ndetse n’abari bamaganye ibyaha byabo mu buryo butunganye babafata ko bakoreshwa na Satani. AA 275.2
Mbese ibibi nk’ibyo byateje kurimbuka kwa Kora ntibikiriho? Ubwibone no kurarikira ubutegetsi byabaye gikwira; kandi igihe ibyo bihawe intebe, bikingurira urugi igomwa no kurwanira ubutware. Umutima utandukana n’Imana ukajyanwa mu ngabo za Satani utabizi. Nk’uko Kora n’abambari be babigenje, abantu benshi ndetse bo mu bavuga ko ari abayoboke ba Kristo, batekereza, bagacura imigambi ndetse bakora bashishikaye ngo bishyire hejuru ku buryo kugira ngo batume abantu babakunda kandi babashyigikire baba biteguye kugoreka ukuri, guharabika no kuvuga nabi abagaragu b’Uhoraho, ndetse bakabagerekaho imigambi mibi kandi yo kwikunda ikoresha imitima yabo ubwabo. Ku bwo guhora bavuga ibinyoma, amaherezo bageza ubwo bizera ko ari ukuri. Igihe baba bashishikariye gusenya icyizere rubanda rufitiye abantu bashyizweho n’Imana, bizera mu by’ukuri ko bari gukora umurimo mwiza, ko bari gukora umurimo w’Imana. AA 275.3
Abaheburayo ntibashakaga kumvira amabwiriza n’amategeko y’Uhoraho. Bahoraga bacyahwa, ariko ntibashake kwakira umuburo. Iryo ni ryo ryari ibanga ryo kwitotombera Mose kwabo. Iyo barekerwa umudendezo kugira ngo bakore ibyo bishakiye, haba harabayeho kwivovotera abayobozi babo buhoro. Mu mateka yose y’itorero abagaragu b’Imana bagiye bahura n’umwuka nk’uwo. AA 275.4
Kwizirika ku cyaha ni ko gutera abantu guha Satani icyuho akinjira mu ntekerezo zabo, bityo bakava ku rwego rumwe rw’ibibi bakajya ku rundi. Kwanga umucyo bitera umwijima mu bwenge kandi bikanangira umutima, ku buryo byorohera abantu gutera indi ntambwe mu cyaha ndetse no kwanga umucyo ugaragara cyane, kugeza ubwo amaherezo ingeso zo gukora nabi zihabwa intebe. Icyaha nticyongera kubagaragarira nk’icyaha. Umuntu ubwiriza ijambo ry’Imana nk’uko bikwiriye, akamagana ibyaha byabo, akenshi baramwanga. Kubera ko baba badashaka kwihanganira umubabaro no kwiyanga bikenewe kugira ngo habeho ivugururwa, bahindukirira umugaragu w’Uhoraho maze bakarwanya gucyaha kwe bavuga ko kudakenewe kandi ko gukabije. Nk’uko Kora yabigenje, bavuga ko abantu nta cyaha bafite ko ahubwo uwo muntu ubacyaha ari we uteza akaga kose. Mu guturisha imitima yabo iki kinyoma, abo bene ishyari kandi barwanya umugaragu w’Imana bakomatanya kubiba amacakubiri mu itorero no guca intege amaboko y’abagombaga kuryubaka. AA 275.5
Intambwe yose yatewe n’abantu Imana yahamagaye kuyobora umurimo wayo yagiye itera urwikekwe; buri gikorwa cyose cyavuzwe nabi n’abanyeshyari n’abashakisha ibibi ku bandi. Uko ni ko byari bimeze mu gihe cya Luteri n’icya Wesley, n’abandi bagorozi. Ni ko bimeze no muri iki gihe. AA 276.1
Ntabwo Kora aba yarakoze ibyo yakoze iyo amenya ko amabwiriza yose n’imiburo yose byahabwaga Abisiraheli byabaga bivuye ku Mana. Nyamara yagombye kuba yarabimenye. Imana yari yaratanze igihamya gitangaje cyerekana ko ari yo iyoboye Abisiraheli. Ariko Kora n’abambari be banze umucyo kugeza ubwo bahuma cyane ku buryo ukwigaragaza gukomeye kw’imbaraga z’Imana kutari guhagije ngo kubemeze. Uko kwigaragaza kose bagushyize ku muntu cyangwa ku mukozi wa Satani. Ikintu nk’icyo cyakozwe n’abantu ubwo ku munsi ukurikira irimbuka rya Kora n’abambari be, basanze Mose na Aroni maze barababwira bati: “Mwishe abantu b’Imana.” Nubwo bari barabonye igihamya gikomeye cyane cyerekana uko Imana itanejejwe n’imikorere yabo binyuze mu kirimbuka kw’abantu bari babashutse, bahangaye kwitirira Satani ibihano Imana yari yatanze, bavuga ko binyuze mu mbaraga z’umubi, Mose na Aroni ari bo batumye abantu beza kandi bera bapfa. Bacumuye ku Mwuka Wera, ari cyo cyaha gituma umutima w’umuntu winangira rwose ukarwanya imbaraga y’ubuntu bw’Imana. Kristo yaravuze ati: “Kandi umuntu wese usebya Umwana w’umuntu, azababarirwa; ariko usebya Umwuka Wera ntazababarirwa ...” (Matayo 12:32). Aya magambo yavuzwe n’Umukiza wacu igihe ibikorwa byiza yari yakoreshejwe n’imbaraga y’Imana Abayuda babyitiriraga Belizebubu. Imana ivugana n’umuntu ikoresheje Mwuka Muziranenge; kandi abanga intumwa yayo babyihitiyemo bakavuga ko ari iya Satani, bakuyeho umuyoboro w’itumanaho hagati y’umuntu n’Ijuru. AA 276.2
Imana ikora binyuze mu kwigaragaza kwa Mwuka wayo mu gucyaha no kwemeza umunyabyaha. Bityo niba amaherezo umurimo wa Mwuka Muziranenge wanzwe, nta kindi Imana yakorera umuntu. Isoko iheruka y’ubuntu bw’Imana iba yakoreshejwe. Umunyabyaha ubwe aba yitandukanyije n’Imana, kandi icyaha nta muti gifite ngo cyikize ubwacyo. Nta zindi mbaraga ziba zizigamwe Imana yakoresha kugira ngo yemeze kandi ihindure umunyabyaha. Imana irategeka iti: “Nimumureke.” (Hoseya 4:17). Hanyuma “ntihaba hasigaye igitambo cy’ibyaha, keretse gutegerezanya ubwoba gucirwaho iteka, no gutegereza umuriro w’inkazi, uzarya abanzi b’Imana.” Abaheburayo 10:26, 27. AA 276.3


text:
Birashoboka cyane ko byaba atari ubwa mbere wumvise izina Apotre Mignone Kabera bitewe n’ibigwi by’uyu muvugabutumwa wahinduye ubuzima bw’abagore n’abakobwa batari bake.
Abantu benshi bakunze kuvuga ko ari we muvugatumwa w’uburanga buhebuje ndese ngo aho mu rusengero rwe niho ushobora gusanga ba bakobwa b’uburanga b’i Kigali.
Apotre Mignone Kabera ni umubyeyi w’abana batatu yibyariye ndetse n’abandi benshi nk’uko abyivugira. Ni we watangije umuryango witwa Women Foundation Ministries n’urusengero rwitwa Nobel Family Church.
Uyu muvugabutumwa ni we wari umutumirwa mu kiganiro The Inspiration Hour aho yagarutse ku rugendo rwe rwo gukizwa kugeza abaye umuhanuzi.
Atarakizwa yakundaga kujya mu tubyiniro
Ubundi ababyeyi be bamwise Umunezero Alice ariko baza kumuhimba Mignone riza no kumufata riba ari ryo rimenyekana cyane. Yavukiye i Burundi aranahakurira kuko ari ho ababyeyi be bari barahungiye.
Avuga ko yakuze nk’abandi bana bose adakijijwe, ajya kwishimisha mu tubyiniro n’izindi nshuti ze, mbese yishimisha mu bishoboka byose n’ubwo hari ababonaga ko ari umukobwa w’imico myiza.
Ati “Ntabwo navutse nkijijwe ariko sinzi ko uzi abantu bitwa ba micomyiza ku buryo n’iyo ukijijwe abantu bakubaza ngo wakijijwe iki? Hari igihe abantu b’urungano rwawe baba bazi ko uri micomyiza ariko ari wowe uzi uburwayi bwawe. Nakuze nk’abandi bose, mba umwangavu, mba inkumi ibafasha kwishima, ibasha kujya mu kabyiniro ababyeyi batabizi. Nakundaga indirimbo za Rock and Roll, iza ba Michael Jackson, izo muri Kongo.”
Apotre Mignone avuga ko yakiriye agakiza mu 1991 ariko nabwo ntabwo yahise areka ibyo yakoraga ako kanya, ahubwo ngo yagiye ahinduka gahoro gahoro.”
Ati “Nakiriye Yesu nk’umwami n’mukiza wanjye mu 1991 hari itorero ryitwa Eglise Vivante no mu Rwanda rirahaba. Ariko sinahise ndeka burundu ngo mvuge ngo sinzajya kubyina, ngo sinzagira umusore dukundana, ubuzima bwose abandi bacamo nabunyuzemo nkomeza gusenga, uko nkomeza kamwe kakavaho.”
Iyerekwa ryabyawe Women Foundation Ministries
Kugira ngo atangize umuryango wa Women Foundation Ministries ntabwo byaje nk’igitekerezo gisanzwe, ahubwo ngo habayeho iyerekwa, ahabwa izi nshingano n’ijwi ry’Imana.
Ati “ Yaje mu ishusho y’umuntuiramvugisha hanyuma irambwira ngo ndashaka ko ujya kumpera abagore amaboko. Numvaga ibyo bintu bidasobanutse hanyuma ndireba ndebye ayanjye nsanga nayo ni ibice, irambwira iti ‘singira iyi nkoni (isobanura ubutware) noneho negerejeho ya maboko yanjye y’ibice mbona araje noneho ndafata, arambwira ngo genda iyi nkoni uyikoze kuri buri mugore wese ubona…”
Imana yamutumye guha abagore mu buryo butatu harimo mu buryo bw’umwuka (kwigisha ijambo ry’Imana), mu buryo bw’amarangamutima (komora ibikomere) no mu bifatika.
Nyuma y’imyaka itandatu agize iyerekwa, dore ko yari asanzwe ibyerekeye ubujyanama, Apotre Mignone yashyizeho gahunda y’amasengesho yo ku wa gatanu ahereye ku ntebe 25 bagenda baguka kugeza babonye aho bakorera habo.
Kugeza ubu Women Foundation Ministries ni umuryango uhuza abagore batandukanye batagendeye ku idini basengeramo.
Yabwirije umubyeyi we yakiraga agakiza!
Apotre Mignone ntabwo yakuriye mu muryango ukijijwe, ahubwo amaze gukizwa ngo nibwo yeregeye umubyeyi we, aramwigisha yakiraga agakiza nyuma aza kuba umwe mu bashumba b’itorero rye rya Noble Family Church.
“Mama wanjye ni umushumba, ntabwo ari we nafatiyeho urugero ahubwo ni njye wamubwirije arakizwa hanyuma aba umukozi w’Imana kugeza igihe yabaye umushumba.”
Apotre Mignone mu rugo
Apotre Mignone ni umugore wa Eric Kabera wamamaye muri sinema nyarwanda. N’ubwo ibyo bakora bisa nk’ibihabanye ariko ngo ntibishobora kubangamira umubano wabo.
Ati “Ikintu kidufasha ni uko twembi twakundanye, duhura ntari pasiteri, ataratangira Rwanda Cinema Center, atarakora 100 days. Birashoboka ko abantu baba baba mu mirimo itandukanye ariko bagashyigikirana.”
Nubwo ari umuvugabutumwa ukomeye, Apotre Mignone avuga ko adashobora guhatira abana be gukurikira inzira nk’iye, ahubwo ngo arabigisha akabesengera ibindi akabiharira Imana.
“Umwana iyo akiri muto umujyana ku rusengero, mu ishuri ryo ku Cyumweru, ukamwigisha, ukamutoza ariko iyo akuze hari ukuntu ushaka kumenya wowe bitandukanye n’ababyeyi bawe no buryo bw’ubumana ni gutyo. Abana ntabwo ubatoza gushaka iyo Mana yawe batanazi ahubwo ubatoza gushaka iyabo hanyuma bagaca mu byo abandi bose bacamo ukabasengera ukabagira inama ukabakunda bamwe bagakizwa abandi bakazaba bakizwa.”


text:
Ingoro ndangamurage y’Ibidukikije i Karongi ikurura ba mukerarugendo – Meya Ndayisaba
Yanditswe na Rutayisire Emile
Ubuyobozi bw’Akarere ka Karongi bwemeza ko kuba mu Ngoro ndangamurage y’ibidukikije harongerewemo ibindi bintu byo gusura byagize uruhare mu kongera abantu bahasura.
Umuyobozi w’Akarere ka Karongi Ndayisaba François, avuga ko kuba Akarere ka Karongi gafite Ingoro y’ibidukikije kandi ikaba ari yo ya mbere iboneka mu karere ko munsi y’ubutayu bwa Sahara ari iby’agaciro gakomeye kuko bizanira Akarere ba mukerarugendo banyuranye bavuye hirya no hino ku Isi. Akagira ati “Ni ishema ku Karere ka Karongi kugira Ingoro y’ibidukikije kuko iboneka mu Rwanda gusa mu Karere ko munsi y’ubutayu bwa Sahara.”
Akomeza avuga ko iyi ngoro isurwa cyane kubera ibindi bintu bahazanye bivanywe i Kigali mu Ngoro y’Amateka kamere izwi nko kwa “Kandt” bigizwe n’inyamaswa n’amabuye y’agaciro kuko ibyo bintu bibarirwa mu bidukikije. Muri izo nyamanswa usanga barumishije harimo nk’ingona, inzoka, inyoni, inkende, ibinyugunyugu, imparage, ibikanka by’ingangi n’ibindi bibereye ijisho bigaragaza ibintu ushobora kubona muri pariki ziri mu Rwanda mu gihe uzisuye.
Iyo usuye iyi ngoro kandi uhasanga n’inzoka nzima ndetse n’ingona byose byavanye mu ngoro y’amateka izwi nko kwa Kandt kuri ubu igaragaza amateka y’abakoroni b’Abadage mu Rwanda.
Usangayo ibijyanye n’ingufu (Renewable and non renewable energy) n’urugendo rukorwa ngo zitange amashanyarazi ndetse n’amabuye y’agaciro agaragaza ubukungu bw’u Rwanda n’aho aherereye nka gasegereti, almunium, colta, wolfram n’ayandi, ku buryo biha ishusho ba mukerarugendo yo kuba bashora imari yabo mu gihugu.
Ikindi gitangaza umuntu uhageze abona, ni ubusitani bwakozwe hejuru y’igisenge k’Ingoro ndangamurage y’ibidukikije. Ubu busitani bukaba bugizwe n’ibiti n’ibyatsi gakondo bitandukanye usanga birimo ibivamo imiti ya kinyarwanda hagamijwe kubibungabunga kugira ngo bidacika ahubwo abantu bage bahakura imbuto.
Ubu busitani kandi bufasha abanyeshuri ndetse n’urubyiruko muri rusange bahasura kuko basobanurirwa amoko y’ibyo biti n’akamaro kabyo kuko hari benshi bumva babivuga ariko batarabibona.
Ingoro ndangamurage y’ibidukikije iherereye mu Karere ka Karongi mu Murenge wa Bwishyura ikaba yaratashywe muri Nyakanga 2015. Iyi ngoro itarongerwamo ibintu byavuye i Kigali yasurwaga n’abantu bagera ku bihumbi 20 buri mwaka ariko kuri ubu usanga barikubye inshuro ebyiri.
Niyonkuru Omar ni umunyeshuri mu mashuri yisumbuye, avuga ko ubwo we na bagenzi be basuraga Ingoro ndangamurage y’ibidukikije yashimishijwe no kwibonera inzoka bakamusobanurira amoko yazo. Agira ati “Ni ubwa mbere nari mbonye inzoka kuko uyegera hafi kuko ntacyo yagutwara kuko iba iri mu birahure.”
Akomeza avuga ko yanashimishijwe no kubona ubusitani buri hejuru y’inzu agasobanurirwa amoko y’ibyatsi birimo ndetse bimwe bikaba bivura indwara zinyuranye.


text:
Nyagatare: Urubyiruko rumaze kumenya kwishakamo ibisubizo
Yanditswe na Uwabeza Djalia
Urubyiruko rwo mu Karere ka Nyagatare, Umurenge wa Karama, rumaze kugera kure mu kwishakamo ibisubizo.
Umuryango w’urubyiruko witwa ‘Gira Intego Rubyiruko Center’ umaze igihe ukora ufasha urubyiruko kwishakamo ibisubizo by’ibibazo bibugarije bahereye aho batuye.
Mu kiganiro ukuriye ‘Gira Intego Rubyiruko Center’ Mwihoreze Guy Divine yagiranye n’Imvaho Nshya, yatangaje ko hari byinshi uyu muryango umaze kugeza ku rubyiruko rwo mu murenge wa Karama. Uyu muryango watangiye ku ya 1 Ukuboza 2016, umaze guhugura urubyiruko 124, bagizwe n’abakobwa 116 abahungu ni 8.
Yagize ati: “Twebwe turi itsinda ry’urubyiruko rwishyize hamwe mu gushaka ibisubizo by’ibibazo byugarije urubyiruko duhereye aho dutuye, tukaba duhangana n’ibibazo by’inda ziterwa abana b’abakobwa zitateganyijwe, tukarwanya igitera abana guta amashuri bakiri bato, twihuriza hamwe tukabashakira ibikoresho, tukabahugura kwiga imyuga nk’ubudozi, gutunganya imisatsi n’ibindi dushoboye.”
Mwihoreze avuga ko bafite club ikora ubukangurambaga kuri ibyo byose mu gukumira ibibazo, banarukangurira kuyoboka umurongo wo kwiga imyuga, bagira inama kandi urubyiruko ruzikeneye bagakora imiganda bafasha abatishoboye, bakitabira inama z’abaturage zimwe na zimwe
‘Gira Intego Rubyiruko Center’ ifasha ikicaro cy’amahugurwa kitwa ‘Karama Vacation Training Center’ abera mu murenge wa Karama
Mwihoreze yavuze ko nta handi bakura ubushobozi bwo gufasha urubyiruko, ko ubushobozi bwa mbere bafite ari ubwenge bakoresha kuko bamwe bagize amahirwe yo kwiga, avuga ko ubushobozi bw’amafaranga n’ibikoresho babwishakamo ubonye ikiraka agatanga nk’igihumbi, ndetse n’ababyeyi babo barabafasha kuko bashyigikiye ibyo bakora, bakaba bakiri kwishakamo ubushobozi.
Ati: “Dukorana n’Inzego z’ibanze zegereye abaturage mu buryo butandukanye, no kugira ngo twihuze nk’urubyiruko twarabamenyesheje, ikindi n’iyo dushaka nko gufasha umuturage turabandikira tukabasaba kudushakira umuntu utishoboye tukamufasha mu bushobozi dufite nko kumukorera umuganda, n’iyo tugiye gukora ubukangurambaga ahantu tubanza kubimenyesha ubuyobozi akaba ari nabo babitangariza abaturage ko turibuge gukorerayo ubukangurambaga runaka bw’ikibazo dushaka gukemura mu rubyiruko cyangwa ikindi kibazo. Ubuyobozi bw’umurenge nabwo burabizi muri make Inzego z’ibanze zegereye abaturage na zo zidufasha mu byo tuba dushaka kugeraho.”
Mwihoreze yongeyeho ati: “Kubera ko mu byo dufasha urubyiruko nko kubigisha imyuga bidusaba amafaranga atari make kubera ibikoresho tuba dukeneye byo gutunganya imisatsi no kudoda n’ibindi, hari igihe bamwe mu babyeyi baba bafite abana babo twigisha bitanga bagatanga amafaranga make bashoboye kuko akenshi nta mafaranga baba bafite na bo bakadufasha muri ubwo buryo natwe tugaha ubumenyi dufite abana babo.”
Umwe mu rubyiruko rufashwa na ‘Gira Intego Rubyiruko Center’, Mutoni Edissa, yatangarije Imvaho Nshya ko uyu muryango w’urubyiruko hari aho wamuvanye hakaba n’aho wamugejeje.
Yagize ati: “Uyu muryango wamfashije ibintu byinshi ariko mu by’ingenzi yamfashije harimo kwiyubaka kuko mu by’ukuri nawugiyemo mfite inda nkuru natwaye ntabiteganyije ndiheba, numva ntameze nk’urundi rubyiruko.
Uyu muryango wambaye hafi mu buryo bwo kungira inama ndetse banyereka ibyiza byo kwiga imyuga ubu rwose nize ibijyanye na salon gutunganya imisatsi y’abantu, rimwe na rimwe nkorera amafaranga nko gusuka cyangwa ibindi bijyanye n’imisatsi amafaranga akamfasha nkabona iyo sabune, amavuta yange n’umwana n’utundi tuntu. Ibyo byose nkaba mbikesha Gira Intego Rubyiruko Center.”
Mutoni icyo yumva yakangurira urubyiruko cyane cyane abahuye n’ibibazo bitandukanye ku giti cyabo cyangwa iby’umuryango, ni uko batagomba kwiheba ngo baheranwe na byo, ahubwo bakwiyunga ku bandi mu miryango nk’iyi bagafashwa ibishoboka.


text:
Hari benshi bakeka ko Mukerarugendo ari umuntu ugeze mu gace aka n’aka bwa mbere ahetse ibikapu biremereye agenda afata amafoto, biboneka ko aho hantu ageze atari ahazi. Nyamara ibi byonyine ntibihagije ngo umuntu yitwe mukerarugendo ukwiriye iryo zina.
Umuryango Mpuzamahanga w’Ubukerarugendo (World Tourism Organization) usobanura Mukerarugendo nk’umuntu uwo ari we wese uhagarika ibyo yari asanzwe akora mu buzima bwa buri munsi akava aho yari ari akajya ahandi mu gihe kitari hasi y’amasaha 24 kandi kitarengeje umwaka. Aba agamije kwirangaza cyangwa se gukora ibitandukanye n’ibyo ahoramo.
Mu minsi yashize hari abantu bakekaga ko ba Mukerarugendo bagomba kuba ari abanyamahanga baturutse mu bihugu byo hanze, ndetse nta washidikanya ko na n’ubu hari Abanyarwanda bagifite imyumvire nk’iyi kabone n’ubwo baba ari bake bwose.Ababirakwiye ko bamenya ibyiciro by’ingenzi bya ba Mukerarugendo.
Mukerarugendo w’umwenegihugu (Domestic Tourist): uyu ni umugenzi uhaguruka akajya gusura ibyiza nyaburanga cyangwa kwirangaza ariko bitabaye ngombwa ko asohoka mu gihugu cye.
Mukerarugendo w’umunyamahanga (International Tourist): Iyo uhagurutse mu gihugu cyawe ukajya mu kindi ugamije kugira ibyo usura cyangwa wifuza kujya ahantu hagufasha kwirangaza witwa Mukerarugendo w’umunyamahanga. Icyo gihe, igikorwa cyo gusohoka mu gihugu cyawe cyitwa outbound tourism na ho kuba winjiye mu kindi gihugu bikitwa inbound tourism.
Ibi byose ni byo bitandukanya umugenzi usanzwe na Mukerarugendo kuko umuntu wese witambukira ashobora guheka igikapu, ashobora gutega imodoka, gari ya moshi, ubwato cyangwa indege, yakwitwaza icyuma gifotora akaba yafata amapica, wamubona aguze akantu ahuye na ko mu nzira agenda, ariko ibi si byo byonyine bituma yitwa Mukerarugendo.
Mukerarugendo.rw


text:
Mu gice giheruka Donald yabwiye umugore we ko adashaka ko umukobwa we Raissa akundana n’agahungu k’agakene nka Mateso, ese byaje kugenda gute?
Ku wa Gatanu ku mugoroba Donald yahamagaye Raissa amusaba kuza ngo yitegure urugendo ariko Raissa aramubwira ati:â€nta kibazo tuzahurira ku kibuga ikanombe ejo saa yine†kuko bari bugende n’indege ya saa tanu n’igice.
Ubwo Donald na Chantal bari bicaye mu myanya y’icyubahiro i Kanombe babonye Raissa ahingutse afatanye agatoki ku kandi na Mateso ni uko barabasuhuza ariko Donald agira agahinda n’umujinya kuko yabonaga iby’umukobwa we n’uwo muhungu bigeze kure.
Bakihagera bahise babasaba kwinjira mu ndege ako kanya kugirango batangire banasakwe maze Raissa Isimbi Donald yegera Mateso aramuhobere cyane aramusoma aramwongorera ati “Nzagukumbura mukundwaâ€, Mateso nawe ati “ahubwo nagukumbuye jye utaranagendaâ€.
Ni uko Raissa ahita aturika ararira maze Mateso akura agatambaro mu mufuka aramuhanagura aramubwira ati “Tuza mukundwa ino ntera igiye kuba hagati yacu ntiteze kudutanya ahubwo ni umwanya mwiza wo gutekerezanyaho tutari bubonaneâ€, nuko nyina wa Raissa araza amufata akaboko ariko agenda atabishaka gusa nta yandi mahitamo yari ahari uretse kubyemera akajyenda.
Indege yabajyanye yabagejeje muri Amerika idahagaze maze basanga George Maguey na bamwe mu basore be babategereje ku kibuga k’indege cya New York. Ako kanya imodoka zahise zibafata zibajya muri hoteli ihereye muri uwo mujyi yitwa Marriott ndetse ikaba yari n’iy’uwo muherwe George. Ababwira ko bari busangire nyuma y’amasaha ane bakaganira, ni uko bamaze gukaraba no kuruhuka neza bajya guhura na nyakubahwa George mu ruganiriro rw’iyo hoteli.
Baje basanga yahageze arimo kunywa amazi, ariko bagihinguka ISIMBI Raissa niwe wari uri imbere, George akimukubita ijisho amera nk’imboga zikubiswe n’umuriro!Yabona ikimero cy’uwo mwari inyinya n’imiterere ntagereranwa akumva ntiyamukuraho ijisho kuburyo na Donald yabonye ko umukobwa we ashobora kuba yafashe umutima wa George mpiri, ku mutima akicinya icyara ati “Icyampa ukaba utararongora nkamugushyingira ukandongoranya ifarangaâ€
George na Donald Kamanzi bafashe amafunguro baganira, bamaze kurya bajya mu muhezo bumvikana ku bijyanye n’inguzanyo bazaha Ikigega Nyafurika,George amwemerera milioni maganabiri z’amadorari zo gukoreshwa mu bikorwa byo gutera inkunga ubuhinzi muri Afurika. Ni uko George Maguey ahita asaba Donald ati:nonese aho kuguma hano muri hoteli mwaje tukajyana mu rugo iwanjye n’umuryango wawe? Donald ntiyatinzamo ahita abyemera maze George aramubwira ati “Ngaho mugende mwitegure nyuma y’isaha turagendaâ€.
Ako kanya n’ibyishimo byishi Donald yahise ajya kubimenyesha umuryango we ko Morguey yifuza kubajyana iwe mu rugo ariko ISIMBI ntiyigeze yishimira icyo gitekerezo gusa nta yandi mahitamo yari afite kuko ababyeyi batari kumusiga aho wenyine.
Baritegura ku mugoroba George araza arabafata berekeza mu nkengero z’umujyi ahari ikirwa uwo muherwe yari atuyemo.
Bari mu nzira George yafashe telefone ahamagara Julliet ariwe mugore bashyingiranwe aramubwira ati “Nkuzaniye abashyitsi b’Abirabura utegure amafunguro meshiâ€. Julliet wangaga abirabura cyane ntiyishimiye abo bashyitsi n’ubwo nta kindi yagombaga kurenzaho kuko bari bazanywe n’umugabo we.Niko kumusubiza ati “ko nabonye abirabura babyara nk’imbeba se ubwo uzanye abashyitsi cumi na bangahe ra? Undi ati “Ni umuryango umwe n’umwana wabo umwe gusa.â€
Aba bashyitsi bageze mu rugo kwa George bwije bahita bajya mu bwiyuhagiriro bavuyeyo bahita bajya ku meza, Ariko Julliet ntiyari abitayeho rwose, gusa George we yakomezaga abaganiriza maze babereka aho baryama, ababyeyi ba Raissa bamaze kubona icyumba George aherekeza Raissa amwereka icyumba maze aramubwira ati “urare neza mukundwaâ€.
Iri jambo ryatumye Raissa agira ubwoba yibaza ikihishe inyuma y’ibyo byose ariko kuko yari ananiwe cyane ntiyamaze umwanya munini akibitekerezaho kuko yahise asinzira.
Mu gitondo nka saa tatu abandi bose bari babyutse bicaye mu busitani ariko ISIMBI yari atarabyuka, maze George yinjira mu cyumba yari aryamyemo asanga Isimbi yambaye ubusa arimo kubyuka, niko kumubwira ati “Ko watinze kubyuka mwari mwiza?†Undi ahita arwana no gufata isUme arakenyera n’isoni nyishi zivanzemo ubwoba bwishi ahita avuga ati naryamiriye mumbabarire kuko nari naniwe cyane.
Undi yahise amubwira ati “Jya mu bwogero rero ujye kumezaâ€. ni uko arangije arasohoka asanga ababyeyi b’uyu mukobwa, ariko akimara gusohoka Raissa yahise yicara ku buriri ararira ati “Koko mana yanjye uyu mugabo aranshakaho iki? Arangije arihanagura ajya koga ngo hato batavumbura ko atishimiye ubuzima bwa hano. Amaze koga araza afata ifunguro rya mugitondo maze akijya gusoza abona wa mugabo George araje amufata akaboko ati ‘Ngwino nkutembereze mu busitani bwa hano iwanjye.â€
Ubwo Donald na Chantal bari bicaye mu busitani barya imbuto maze arangije George ajyana Raisa hirya cyane ahari hahinze ibinyomoro na pome bagezeyo afata pome imwe arayimuhereza maze Isimbi nawe ati “Murakoze’.
Muri uru rugo hari hateye imbuto z’ubwoko bwose wabona ku isi mbese umuntu wese yashoboraga kuba yakunda ubwo busitani. Mu gihe baganiraga yahisE atangira kumufata ku rutugu sinakubwira maze umukobwa atangira gutitira cyane kubera ubwoba. Maze hashize umwanya Raissa abwira uwo mugabo ati “Reka tujye aho ba mama bari ndumva nabakumbuye.â€
Ni uko baragenda basanga ababyeyi b’uyu mukobwa ndetse mu bigaragara Donald yari yabonye neza ko uyu mugabo yakunze umukobwa we cyane kuburyo nawe yari yatangiye kuvuga ati “Nta kibazo n’ubwo yamuharika ariko akamurongora wenda naba nkize.â€
Mu kanya gato Marie na Julliet na Raissa bahise bajyana mu gikoni ngo bategure amafunguro, ni uko George na Donald basigara baganira ndetse George ntiyatinya no kubwira uyu munyafurika ko yakunze umukobwa we cyane, ati “Donald ni ukuri ufite umukobwa mwiza! Ese yaba afite umukunzi?
Undi ati “Yee aramufite ariko ntacyo atwaye kuko ni akana bigana ku ishuri, undi ati : ndakwinginze mbwira icyo ushaka ariko umunshyingire kuko ndamushaka cyane ndetse umumpaye naguha iriya nguzanyo vuba cyane bidatinze! “ Undi ati “Bimparire mu gihe gito cyane …


text:
Nyampinga yari umwana, wari waravutse hagati mu bandi. Iwabo bari baramuguranye kugirango hagire icyo bashobora kuronkera abandi bana.
Nyangoma yari umugore ukuze, wari ufite urugwiro, yakundaga abantu, akagira umutima mwiza, inseko ye yanezezaga benshi.
Nyampinga yazindukaga mu gitondo, agakubura imbuga, akoza ibyombo, yarangiza akajya gucuruza k’umuhanda ibyo ny’irabuja yabaga yamushinze.
Nyangoma akiri umwana, yazindukaga mu gitondo, nawe agakora akazi ku mu rugo. By’urugero, iyo babaga bari bwenge inzoga, yafashaga abamukuriye gutonora imineke.
Nyampinga yarangwaga no guhangayika kandi no kubura ituze k’umutima. Nyangoma we, mu gihe cye nta muntu wahangayikaga, kandi yari iribagiza.
Nyangoma na Nyampinga ntibabyirukiye igihe kimwe, kuri izo mpamvu babayeho imimerere itandukanye cyane.
Nyangomba yari munezero naho Nyampinga akaba mukantwali.
Icyari gitangaje, ni uko abantu babagereranyaga cyane kandi bakumva ko Nyampinga yagira imyifatirire n’ibitekerezo bya Nyangoma.
Nyangoma yakuze ari Nyampinga, Nyampinga akaba uwa Nyangoma.
Alice Mutikeys
Catégories :Turakeye


text:
Nk’uko buri muntu wese agira intego yibyo akeneye kugeraho ndetse n’ibyo yifuza gukora mu buzima bwe bwa buri munsi bikamufasha kugera ku ntego ye aba yiyemeje, mu kwezi kw’impuhwe n’urukundo kuba mu kwa 8 buri mwaka, buri muntu wese ufite umutima mwiza ndetse n’abakirisitu bose, muri rusange barashishikarizwa kugira intego kubyo bagomba kwigomwa bafasha ababaye.
Aha buri muntu yakwibaza uburyo yagira intego mu bikorwa b’Impuhwe n’Urukundo byo gufasha abari mu kaga, abashonje, abahuye n’ibiza, imfungwa, impfubyi zirera, abapfakazi batishoye n’abandi bantu bose bagezweho n’amakuba atandukanye.
Impamvu yo kugira intego muri uku kwezi kw’impuhwe n’urukundo ni ukugirango uku kwezi kuzagere byibura ku mafaranga asabwa gutangwa kugira ngo ibi bikorwa bigerweho byo gufasha ababaye, azabe abonetse kuko hakenewe miriyoni 40 z’amafaranga y’u Rwanda.
Bakristu bavandimwe murabizi ko igihugu cyacu cyahuye n’ikibazo cy’ibiza mu mezi 3 ashize kuva mu kwa 2 kugeza mu kwa 5 byangije ibintu bihitana n’ubuzima bw’abantu byangiza n’ibikorwaremezo ariko imiryango yasigaye isigara mu bukene bukabije.
Mu kwezi kw’impuhwe n’urukundo mu nkunga izatangwa hagenwe ko abahuye n’ibiza bahabwa inkunga ingana na miriyoni 25 FRW, abanyeshuri batishoboye bagafashishwa inkunga ingana na miriyoni 7 FRW, abana b’impubyi hamwe n’abageze mu zabukuru batishoboye bagafashishwa miriyoni 5 000 000 FRW imfungwa, no gusura abarwayi bigatwara miliyoni 3.
Umuntu ufite umutima utabara kandi mwiza yagombye gutekereza mbere y’uko twinjira mu kwezi nyirizina agatangira kugira icyo yigomwa bikazagera mu kwezi gutaha kwa 8 yamaze kurangiza gutanga inkunga ye.
Aha umuntu yakwigomwa kubyo yejeje, ndetse akaba yatanga indi nkunga y’amafaranga cyangwa ibikoresho by’isuku, imyenda myiza, n’ibindi biribwa bitandukanye byafasha ababaye kugira imibereho myiza.
Bimaze kwinjira mu muco w’abakristu gatolika mu Rwanda ko mu kwezi kwa 8 buri wese akora iyo bwabaga kugira ngo agire icyo yigomwa abigirira gutabara abari mu kaga haba mu Rwanda cyangwa mu mahanga.
Ukwezi k’urukundo n’impuhwe ni igihe umukristu Gatolika by’umwihariko n’undi muntu wese w’umutima mwiza yashyiriweho n’abayobozi ba Kiliziya Gatolika mu Rwanda, kugira ngo yitagatifuze binyuze mu bikorwa by’urukundo n’impuhwe. Iki gihe giteganyijwe mu kwezi kwa munani kwa buri mwaka, niyo mpamvu Kiliziya Gatolika mu Rwanda yifuje ko muri uko kwezi, twagaragariza abababaye umutima w’urukundo, tubafashisha ku byo dufite, twitaye ku byo bakeneye koko. Ni ukwezi kandi turushaho kwiyubakira Caritas Nyarwanda.
Icyo dusabwa nk’Abakristu n’abandi bantu b’umutima mwiza
Muri uko kwezi k’urukundo abakiristu twese ndetse n’abandi bantu b’umutima mwiza dusabwa kwamamaza Ivanjili y’urukundo ya Yezu Kristu.Ubu butumwa bukorwa mu buryo butandukanye ariko ubw’ingenzi ubu ni ubwo gushishikariza abandi kugira umutima wo gufasha abakene n’abatishoboye, ndetse no kugira icyo utanga nawe ubwawe, no kwifatanya n’abandi gukora ibikorwa by’urukundo nko kubakira abatishoye, gusura abarwayi n’imfungwa, gutega amatwi no kugira inama ababaye n’abihebye,n’ibindi.
Abashumba ba Kiliziya gatolika bahaye Caritas inshingano yo kwita ku bantu bose batishoboye no gushyigikira iterambere ry’ikiremwamuntu binyujijwe mu bikorwa by’ubutabazi, iby’ubuzima n’iby’amajyambere. Kugira ngo bigerweho ni uko dukora ubukangurambaga bw’ibikorwa by’urukundo mu Bakristu n,abandi bantu bafite umutima mwiza.
Yezu ati : ≤nimusabe muzahabwa, mushakashake muzaronka, mukomange muzakingurirwa…≥.Mt7,7-8
Mu by’ukuri, Nyagasani Yezu aradusaba kumusanga mu bababaye n’abari mu kaga ku isi : « Nari nshonje muramfungurira, mfite inyota mumpa icyo kunywa, nambaye ubusa muranyambika, ndwaye muransura, ndi imbohe muza kundeba,…”Mt 25, 31-40). Iri jambo niryo rizaduherekeza igihe tuzaba dushoje ubuzima bwacu hano kw’isi.
Nimube abanyampuhwe nkuko So wo mu ijuru ari umunyampuhwe”Lk6,,36 “ Utanga arahirwa kuruta uhabwa.” (Intu 20,35).
Uko ubwitange buhagaze mu myaka yashize
Ni byiza ko tubagezaho uko mu myaka yatambutse uburyo twitanze mu kwezi k’urukundon’Impuhwe kugirango biduhe ishusho nyayo y’ibyo dukeneye ndetse bidufashe gukomeza kwigomwa kugirango ziriya miriyoni 40 zikenewe kugirango ibikorwa bizakorwa mu kwezi kw’impuhwe n’urukundo bibashe gutunganywa neza.
Mu mwaka 2001, twagize umusaruro ungana n,amafaranga 464 853 frw kuko abakristu bari batarabyumva neza, umusaruro ugenda wiyongera ku buryo nyuma y,imyaka itanu twari turengeje miliyoni cumi, muri 2010 tugera kuri 16 481 448 frw none tugeze kuri 24 545 671 frw. Arikidiyosezi ya Kigali imaze gusaruzaamafaranga angana na miliyoni 194834931 hatarimo ibiribwa n’ibikoresho.
Kugeza ubu, umusaruro wabonetse urashimishije kuko byatumye abakene bashobora gufashwa n’abaturanyi babo kandi na Caritas y’igihugu ikabasha kugoboka abantu bari mu gihugu no hanze y’igihugu bahuye n’akaga k’amapfa, imyuzure, imitingito, ubuhunzi, n’ibindi biza.
Ibikorwa byakozwe muri iyi nkunga yatanzwe mu myaka yashize Caritas yatabaye abaturage ba Repubulika iharanira demokarasi ya Congo igihe ikirunga kiruka, muri Haiti, muri Zimbabwe, mu Bugesera mu Rwanda, i Gakenke, impunzi z,abarundi n’ibindi bikorwa bitandukanye.
Ni mucyo twigomwe natwe uyu mwaka twongere twitagatifurize mu bikorwa by’urukundo dufasha ababaye kugirango tubihererwe umugisha mubyo dukora byose.
Uwifuza gutanga inkunga kandi yashyiriweho uburyo bwamworohereza: Yanyuza inkunga ye kuri konti no 00040-00691286-97 BK yitwa Caritas Kigali/OSC, cyangwa se kuri Mobile Money 0781460747. Aho dutuye kandi naho murahasanga abakorerabushake ba Caritas bafite amabahasha n’amafishi ariho cachet ya Paruwasi mwakwifashisha.
Bavandimwe twibuke rya jambo rya Yezu Kristu aho agira ati « Nari nshonje muramfungurira, mfite inyota mumpa icyo kunywa, nambaye ubusa muranyambika, ndwaye muransura, ndi imbohe muza kundeba,…” Mt 25, 31-40). Pawulo mutagtifu nawe ati “Utanga arahirwa kurusha uhabwa”(Intu 20,35).


text:
Mu buzima tubamo bwa buri munsi, bisaba ko umuntu agira umurongo ngenderwaho iyo ashaka kugira aho ava n’aho agera. Si ihame ko buri wese awuhuza n’undi. Hari amategeko akwiriye kuranga abakobwa kugira ngo ubuzima barimo n’ubwo ahazaza burusheho kuba bwiza.
Aya ni amwe mu mategeko urubuga Elcrema rwandika ku mibanire, rutangaza ko buri mukobwa wese ukiri ingaragu akwiriye gukurikiza mu buzima bwabo bw’urukundo:
1. Wikwihutira gushaka umugabo
Gukora ubukwe ukava mu nzu ya so na nyoko, ni indoto za buri mukobwa aho ava akagera. Ariko gukora ubukwe, bihabanye no kubaka urugo rugakomera. Kubyitondamo no kutabihubukira ni ingenzi cyane. Wirebera ku bandi, ingendo y’undi iravuna. Wikoreshwa n’igitutu cy’abantu, ngo wihutire gushaka umugabo kuko sibo bazakubakira. Gushaka umugabo ukubaka urwawe ntawe bitanyura, ariko kubaka rugakomera bikaba byiza kurushaho. Nta kikwirukansa, kandi ngo iyihuse yabyaye igihumye. Niba utarabona umugabo, ni uko igihe kitaragera kandi byanze bikunze, uwo Imana yakugeneye arahari.
2. Ntukibeshye ko imibonano mpuzabitsina ari ikimenyetso cy’urukundo
Mu mitego myinshi abakobwa bakunda guhura nayo, uyu uza mu ya mbere. Kumva ko kuryamana n’umusore ari ikimenyetso cyiza cyo kumugaragariza urukundo, ni ukwibeshya cyane. Ni bangahe se baryamana nyuma bagatandukana? N’ubwo mwaryamana ntimubura gutandukana. None se uko ukundanye n’umusore muzajya muryamana ngo ukunde umugaragarize ko umukunda? Uzajya kubaka urwawe utarabaye imbata y’ubusambanyi? Uzubaka rukomere?
3. Ntugategere umusore amaboko iteka
Iyi nayo, ni ingeso abakobwa bamwe bakunda kugira mu rukundo, ugasanga ibibazo bye byose agomba kubikemurirwa n’umusore w’inshuti ye. Iyo bimeze bitya, uretse no kuba umubera umutwaro aho kumubera umukunzi, agaciro yaguhaga karagabanuka ndetse akagera n’aho akwinuba. Shakisha akazi cyangwa icyo gukora kikwinjiriza, bizatuma akubaha kurushaho.
4. Ntuzashakane n’umusore umukurikiyeho amafaranga/ubutunzi
Abakobwa benshi bakunda kwitiranya amafaranga /ubutunzi, no kuzagira umunezero mu rugo baba bagiye kubaka. Yego si mabi, ariko si nayo shingiro ry’ibyishimo by’umuryango. Iyo umusore aguteretesheje amafaranga /ubutunzi, mugasezerana mukabana, akenshi iyo mugeze mu rugo, agufata nka kimwe mu bintu atunze yaguze. Uzi impamvu? Ni uko wamukunze aricyo ukurikiye, kurusha urukundo wari umufitiye kandi na we yarabibonaga, si impumyi. Ni byiza gushingira ku rukundo, aho gushiturwa n’ibintu.
5. Ntukanywe ibisindisha
Abakobwa benshi muri iki gihe, basigaye bafata ku gahiye. Uko umugabo asinda siko umukobwa yasinda. Umukobwa wasinze aragayika cyane. Umukobwa watangiye kurara mu tubari aba yatangiye kuba icyomanzi. Iyo ageze mu rwe nabwo biramugora, ndetse n’uburere bw’abana be bukaba busa n’ubwa ntabwo. Bibiliya ku bayemera, ivuga ko vino ari umukobanyi. Ni byiza ko wareka kunywa inzoga. Uretse no kukugayisha, inzoga zigira ingaruka nyinshi mbi ku buzima.
Bizakugora kubona umusore mukundana wiyubashye, mu gihe wahindutse umusinzi ukaba inshuti ya manyinya. Kubona umugabo uhamye mwabana rugakomera, bizarushaho kugukomerera kuko nta musore wapfa kwisukia umukobwa umurusha kunywa ibisindisha.
6. Ntukambare impenure! Uwambaye neza agaragara neza
Kwambara neza no kwiyitaho, biba muri kamere y’abakobwa muri rusange. Kwambara neza, ni ukwambara imyambaro itagutesha ikuzo mu bandi. Iyo wambaye neza, buri muntu wese aguha agaciro ukwiriye. Zirikana ko kwambara imyenda igaragaza ubwambure bwawe, nayo igira ubutumwa itanga ku bakubona kandi butari bwiza. Mu Kinyarwanda bavuga ko “agapfundikiye gatera amatsiko”.
Nugenda werekana ubwambure bwawe, umusore azakugirira ayahe matsiko kandi byose wabimweretse? Ahubwo azakoresha imbaraga zose birangire agusambanyije, aho gushishikarira kukugira umugore.
Kwambara neza si ukwambara ibihenze, ahubwo ni ukugirira isuku imyamabaro yawe, kumenya kujyanisha amabara, kwambara ibikubera atari ibyo wiganye bagenzi bawe kandi bitagendanye n’imiterere yawe,..
7. Ite ku mirire yawe
Abakobwa n’abagore bakunda ibiribwa n’ibinyobwa biryoherera, birimo amasukari menshi. Si byiza ku buzima bw’umuntu. N’ubwo ubifata wumva bifite uburyohere, ni nako bigira ingaruka mbi ku buzima. Uri kwikururira indwara ya diyabeti/igisukari. Ugomba gutangira kwitabira imyitozo ngororamubiri, kuko igira akamaro kanini harimo kugabanya isukari mu mubiri, kuyaza ibinure mu rwego rwo kwirinda umubyibuho,...
8. Ntukifuze gukundwa nk’uko ubibona muri filime, bitandukanye no mu buzima busanzwe
Abakobwa benshi hanze aha, baba bumva bakundwa n’abasore urukundo babona muri sinema zinyuranye z’inkundo. Nyamara siko ibintu byose abakundana muri sinema bakora byashoboka, cyangwa byakorwa mu buzima busanzwe. Hari amasomo twabigiraho ariko si byose.
Si buri musore wese mwakundana wabasha kuguha impano y’imodoka, nk’uko bikinywa mu mafilimi amwe n’amwe. Si buri musore wese mwakundana ngo ajye abona ubushobozi bwo kugusohokana buri gihe,..Sigaho guhora mu nzozi, no kugereranya sinema n’ubuzima kuko akenshi ntibihura.
Ibi bigendana no kurebera ku bandi bagenzi bawe. Iteka ukumva umusore mukundana yagukunda, cyangwa akagukorera ibyo wabonye nyirakanaka bamukorera. Ni imyumvire itari yo. Ubushobozi bw’abantu ntibungana, kandi baca umugani ngo ingendo y’undi iravuna.
9. Ntukifuze kwakira gusa
Kwikunda mu rukundo iteka ukumva ko bagukundwakaza, ko umusore mukundana agomba kuvunika cyane, ko agomba guhora agutetesha ,..bituma utaryoherwa n’urukundo. Urikunda wowe ntushaka gutanga no kugaragaza amarangamutima yawe.
Umuhanga mu mibanire y’abantu, Anthony Robbins, yavuze ko kugira ngo umubano urambe, biba byiza iyo wumva watanga byinshi kuruta uko wumva wakakira gusa. Birumvikana kuko nushyiramo imbaraga ukammwereka urukundo rutarimo imbereka, ntazazuyaza kugukorera nk’ibyo umukorera, ndetse wenda akarushaho kuko yizihiwe.
10. Ntugategereze ibyishimo byawe ku bandi
Abakobwa benshi, binjira mu rukundo bumva ariho bagiye kubona isoko y’ibyishimo byabo. Wikumva ko mugenzi wawe ariwe ushinzwe ibyishimo byawe. Ntuzategereze ko agukorera ibyo ushaka ngo wishime. Ibyishimo byawe, ni wowe bigirira umumaro. Wimwikoreza umutwaro wo kubigushakira wowe nta ruhare ushaka kubigiramo. Urukundo nya rukundo, si aho umuntu aba agiye kubonera amaronko. Ni amarangamutima muba mugomba gusangira.
Refe:Elcrem.com


text:
mu ibizamini byatangiye kuri uyu wa mbere tariki ya 12 Nyakanga 2021, byitabirwa n’abanyeshuri bigaga mu mwaka wa Gatandatu w’amashuri abanza.
Inkuru dukesha kigalitoday, Umukozi w’Akarere ka Nyagatare ushinzwe uburezi, Batamuriza Edith, avuga ko mu akarere ka Nyagatare hari hiyandikishije abanyeshuri 11,023.
Icyakora ngo baje kwiyongera kuko hari abanyeshuri 30 bari bariyandikishije mu tundi turere ariko biba ngombwa ko bimukira mu Karere ka Nyagatare bituma umubare ugera ku 11,053.
Avuga ko mu banyeshuri 11,023 bari bariyandikishije mu Karere ka Nyagatare, 121 batabashije gukora ibizamini bisoza amashuri abanza kubera impamvu zitandukanye zirimo no kwanga kubikora.
Ati “Impamvu zo ziratandukanye kuko harimo abimukiye mu tundi turere uyu munsi tutazi aho baherereye, hari uburwayi, uretse ko hari n’abanze gukora ibizamini nkana. Hari abo basangaga mu rugo bakirukanka, yabona umuntu uje iwabo akiruka akigendera.” Mu bimukiye ahandi mu tundi turere bari bariyandikishije mu Karere ka Nyagatare harimo barindwi babashije kumenyekana ko bakoze ibizamini.
Aba banyeshuri bose batangiye ibizami kuri uyu wa Mbere tariki ya 12 Nyakanga 2021, bazabikora kugeza ku wa 14 Nyakanga 2021.
published by the editorial team, for news or inquire +250783682825


text:
Ku wa 3 w’icya 9 Gisanzwe B, 2 Kamena 2021
Amasomo: Tobi 3,1-11; Mk 12, 18-27.
Abagore n’abagabo nk’abamalayika mu ijuru
Ejo twumvise Abafarizayi n’Abaherodiyani batega imitego Yezu ngo bamufatire mu magambo! Abasaduseyi ni bo batahiwe uyu munsi. Muri Isiraheli, abantu batemeraga Yezu barimo udutsiko tunyuranye. Buri kose kaharaniraga gukora uko gashoboye kugira ngo gateshe Yezu agaciro. Dore nk’aba Basaduseyi ntibemeraga Izuka ry’abapfuye. Kugira ngo basenye inyigisho ya Yezu, badukanye ikibazo cy’umugore wagize abagabo barindrwi bose bagapfa ntawe umusigiye akana. Bati: “Ese uwo mugore azaba uwa nde muri bo?” Bibwiraga ko abantu nibazuka bazakomeza kugira abagore babo!
Mu kubasubiza, Yezu aduhishuriye ibanga riryoshye: mu ijuru nta mubano w’umugabo n’umugore uko tuwuzi mu isi. Birumvikana ko Abasaduseyi batari barumvise neza inyigisho za Yezu. Nyamara ni we waduhishuriye ko ku isi duhari nk’abagenzi bagana ahandi bazatura iteka, ha handi hitwa ijuru. Ntawe utumva neza ko Imana yaremye umugabo n’umugore yabahaye umugisha kugira ngo babane banayifasha kurema babyara abana bakabarera mu nzira iyigana. Hano ku isi, umugabo akeneye umugore. Umugore na we akeneye umugabo. Bahamagariwe gusangira urukundo rwera imbuto z’ubutungane n’urubyaro babutoza. Abiyemeza kubaho badashatse cyangwa se batubatse urugo, bo biyumvamo umuhamagaro wo kuberaho abandi. Biyaka iby’isi. Basezera kuzubaka urugo. Ni uko babona igihe gihagije cyo gushyigikira ingo bazitangira mu kuyobora bose mu buzima bwa roho. Abadashaka abagore bakunda kugaragara nk’imbabare umuntu wese akwiye kugirira imbabazi! Ibyishimo bya hano ku isi barabyigomwa. Umugore usezeye ku gushaka umugabo kubera Ingoma y’Imana, ubwo aba yigomwe urukundo rw’umugabo. N’umubabo uretse gushaka umugore, aba yigomwe urukundo rw’umugore. Ese ubwo aba yizeye iki koko?
Inyigisho Yezu yahaye Abasaduseyi iratumurikira tukumva neza iby’ubuzima bwa hano ku isi n’iby’ubuzaza. Mu isi ni ho dukeneye umugore, ni ho dukeneye umugabo. Nyamara mu ijuru, ibyo ku isi bihinduka ibindi bindi. Kugira ngo umuntu yumve yuzuye, ku isi akenera umwuzuza mu rukundo. Umugabo akenera umugore, umugore akenera umugabo. Iyo ubuzima bwo ku isi burangiye, iby’umubano w’abantu-runtu, biba birangiye. Ni ngombwa gutekereza ko umubano w’umugabo n’umugore by’umubiri utazahoraho. Gushakashaka ibizahoraho, ni cyo cya ngombwa. Abasaduseyi n’abandi bose bagishaga impaka Yezu bamushandikira imitego, ntacyo bari barasobanukiwe: bibwiraga ko izuka ryavugwaga risobanura ko abantu bagaruka mu mubiri ku isi bagakomeza ubuzima babayemo kera batarapfa!
Ni ngomwa ko twiyambaza Roho Mutagatifu kugira ngo ajye ahora adufungura amaso twumve neza aho ibya hano ku isi n’ibyo mu ijuru bitandukaniye n’uburyo byuzuzanya. Nitugera mu ijuru inyota yose izashira kuko ibyiza biruta ibindi tuzabyibonera mu rugaga rw’abamalayila n’abatagatifu bose. Tujye dusaba kuzagerayo nta gutinda mu makoni yo muri Purugatori. Tujye kandi duhora dusaba imbabazi Imana Data Ushoborabyose kuko iby’urukundo tutabitunganya uko abishaka ijana ku ijana.
Yezu Kirisitu asingizwe. Umubyeyi Bikira Mariya aduhakirwe. Abatagatifu duhimbaza none, Mariselini na Petero, Bulandina, Potini, Emiliya, Erasimi, Vitali, Ewujeni wa 1, Gido, umuhire Sadoki na bagenzi be bahowe Imana, badusabire kuri Data Ushoborabyose.
Padiri Cyprien Bizimana


text:
Umwanditsi w’ibitabo, umuririmbyi Umusizi, benshi bamufata nk’umuhanuzi, Rugamba Sipiriyani wibukwa ku nshuro ya 26, ni umwe mu bahanzi b’Abanyarwanda bahitanywe na Jenoside yakorewe Abatutsi mu mwaka w’i 1994, ibihangano bye bikaba ari umurage ukomeye yasigiye Abanyarwanda n’ubu bigikoreshwa umunsi ku munsi.
Rugamba yavukiye mu cyahoze ari Komine Karama, ubu ni mu Karere ka Nyamagabe, avuka mu mwaka wa 1935. Yize amashuri ye mu Rwanda, i Burundi ndetse no mu Bubiligi aho yakuye impamyabumenyi y’ikirenga mu by’amateka.
Yize amashuri abanza muri Paruwasi ya Cyanika, ayisumbuye ayiga muri Seminari nto ya Kabgayi, akomereza muri Seminari Nkuru ya Nyakibanda. Yaje kujya muri Kaminuza ya Bujumbura aharangiriza icyiciro cya mbere cy’amashuri makuru, nyuma abona kujya mu Bubiligi muri Kaminuza ya Luve aho yaje gukura impamyabumenyi y’ikirenga mu by’amateka.
Rugamba yaje gukunda umukobwa witwa Mukangiro Saverina, akaba yaramuhimbiye imitoma myinshi amurata imico n’uburanga. Uretse ko uyu mukobwa yaje kwicwa aroshywe mu mazi mu mwaka wa 1963, ibi byaramubabaje cyane kubyakira biranamugora, ariko aza kwishumbusha undi witwaga Mukansanga Daforoza [wari nyina wabo wa Saverina bakundanye bwa mbere].
Ni kuri izo nshuti ze ebyiri Rugamba yatangiriyeho guhimba ibisigo, twavugamo ’Amibukiro’, ’Cyuzuzo’ n’ibindi byinshi. Nyuma Rugamba yaje gushakana na Mukansanga Daphrose (wavutse mu 1944) mu mwaka wa 1965.
Uyu muhanzi kandi yanashinze Itorero Amasimbi n’Amakombe riririmba indirimbo zisingiza Imana ndetse zinigisha ku buzima busanzwe, kugeza n’ubu rikaba rikiriho.
Yakoze imirimo itandukanye muri Leta, ariko mu myaka ye ya nyuma yaje gukurwa mu kazi igihe kitageze, kubera ko atihanganiraga akarengane ako ariko kose, akabyamagana abicishije mu buhanzi bwe.
Mu byaranze Rugamba Sipiriyani harimo gushishikariza Umunyarwanda kuba inyangamugayo no kugira indangagaciro nyazo zikwiriye u Rwanda. Ibi bigaragarira mu ndirimbo zirenga 400 yagiye ahimba zirimo “Ntumpeho”, “Inda nini”, “Jya umenya gusaza utanduranyije cyane”, “Agaca” n’izindi nyinshi.
Rugamba yapfuye azize Jenoside yakorewe Abatutsi muri Mata 1994, akaba we na Mukansanga, umugore we, bari barabyaranye abana 10. Muri Jenoside bapfanye n’abana babo 6, ubu hasigaye abana bane.
Ubu Rugamba yibukwa nk’ umuntu wateje imbere ubuvanganzo nyarwanda ndetse akanafasha abakiri bato kumenya uko ururimi rwacu rwubakwa. Afatwa kandi nk’umutagaifu dore ko kiliziya Gatolika iheruka kumusabira gushyirwa mu rwego rw’abahire ikiciro kibanziriza kugirwa umutagatifu.
Rugamba Cyprien yishwe kuwa 7 Mata 1994, ariko abo mu muryango we bamwibuka by’umwihariko kuwa 15 Kanama , umunsi Rugamba yahisemo mbere y’uko yitaba Imana. Abo mu muryango we bavuga ko yasabye ko igihe yazaba yaratabarutse yazajya yibukwa ku munsi w’Ijyanwa mu ijuru rya Bikiramariya.
Rugamba Yapfanye n'umugore we n'abana be 6 muri Jenoside yakorewe Abatutsi 1994


text:
Umukobwa w’Isugi ntibivuga gusa utarakora imibonano mpuzabitsina - Nsanzabaganwa Straton
Straton Nsanzabaganwa, inararibonye mu muco nyarwanda, akaba n’umujyanama mu Inteko Nyarwanda y’Ururimi n’Umuco, yabwiye Kigali Today ko kuba isugi bitavuze gusa kuba umukobwa atarakora imibonano mpuzabitsina, ahubwo bivuze kuba agifite ababyeyi bombi.
Nsanzabaganwa avuga ko mu bukwe bwa kinyarwanda, habamo umuhango ukomeye wo gutwikurura umukobwa washyingiwe.
Akomeza avuga ko mu gutwikurura, umuryango w’umukobwa wubakira umwana wabo, bamushyira ibintu binyuranye azakenera, birimo ibiribwa, ibikoresho byo mu rugo, muri byo, hakunze kubamo Igisabo, aho bavuga ko ashobora kuzacunda amata, ibyansi, n’ibindi.
Mu gutwikurura kandi, habamo umuhango wo guha abana amata, nko kwifuriza abageni kuzabyara, bakabona amata yo guha abana babo.
Umukobwa ufata igisabo abana bahabwa amata bagomba kuba ari amasugi
Straton Nsanzabaganwa, yabwiye Kigali Today ko kuba isugi bivugwa aha, atari ukuba batarakoze imibonano mpuzabitsina, ahubwo baba bavuga abana bagifite ababyeyi bombi.
Avuga kandi ko n’ umwana w’ umuhungu ashobora kwitwa isugi. Agira ati “impamvu mu muco bahitamo abana b’amasugi (bafite ababyeyi bombi), ni ukwifuriza abageni kutazagira ibyago byo gusiga abana babo bakiri bato. Bakazabarera bagakura bombi bakiriho.”
Avuga kandi ko kuri ubu ibi batakibyitaho cyane, kuko bitewe n’amateka yabaye mu Rwanda, yasize abana benshi ari imfubyi. Kuri ubu, benshi baziko kuba Isugi ku mukobwa w’inkumi, ari ukuba atarakora imibonano mpuzabitsina.
Nsanzabaganwa yakomeje avuga ko ku mukobwa umaze kuba inkumi, bidahagije kuba afite ababyeyi bombi ngo yitwe isugi. Ati “Agomba kuba atarakora imibonano mpuzabitsina.”
Mu mateka y’u Rwanda, kuba isugi ku mukobwa ushyingirwa mu kinyarwanda byabaga bifite agaciro gakomeye, kuko byashoboraga no gutuma umukobwa abengwa, asendwa, cyangwa akagayisha umuryango we, mu gihe umusore asanze arongoye umukobwa wamaze kuba umugore.


text:
ABAKURAMBERE N’ABAHANUZI
IGICE CYA 5 - KAYINI NA ABELI BAGERAGEZWA
Iki gice gishingiye mu Itangiriro 4:1-15.
Kayini n’Abeli, abahungu ba Adamu, bari bafite imico itandukanye cyane. Abeli yari afite umutima wo kuyoboka Imana; Yabonye uburyo Umuremyi agaragariza ubutabera n’imbabazi abantu bacumuye maze yakira ibyiringiro byo gucungurwa afite ishimwe ryinshi. Ariko Kayini yari afite ibitekerezo byo kwigomeka, maze yitotombera Imana kubera umuvumo wari warageze ku isi no ku kiremwamuntu ukomotse ku cyaha cya Adamu. Yemereye intekerezo ze kugendera mu murongo umwe n’uwateye Satani kwigomeka — kwishyira hejuru no kutizera ubutabera n’ubutegetsi by’Imana. AA 39.1
Abo bavandimwe barageragejwe kugira ngo berekane niba bazizera kandi bakumvira ijambo ry’Imana nk’uko Adamu na we yageragejwe mbere yabo. Bari bazi neza uburyo Imana yashyizeho kugira ngo umuntu akizwe, kandi basobanukiwe n’uburyo bwo gutanga amaturo Imana yari yarategetse. Bari bazi ko muri ayo maturo ariho bagombaga kugaragariza kwizera Umukiza, ari we ayo maturo yacureraga, na none kandi bakamenya ko kubabarirwa kwabo ari we gushingiyeho; kandi bari bazi ko igihe bishingikirije ku mugambi wo gucungurwa, bazaba bahamije ko bumviye ubushake bw’Imana. Iyo amaraso atameneka, nta kubabarirwa ibyaha kwari kubaho; niyo mpamvu bagombaga kwerekana ko bizera amaraso ya Kristo nk’incungu yasezeranyijwe, bakabigaragarisha gutanga igitambo cy’itungo ry’uburiza. Usibye ibyo, bari bazi ko bagomba kuzana umuganura w’ibyo bejeje bakawumurikira Uwiteka nk’ituro ry’ishimwe. AA 39.2
Abo bavandimwe babiri bubatse ibicaniro bisa, hanyuma buri wese azana ituro. Abeli yazanye igitambo akuye mu mukumbi, akurikije amabwiriza yatanzwe n’Uwiteka. “Uwiteka yita kuri Abeli no ku ituro rye” Itangiriro 4:4. Umuriro uva mu ijuru utwika igitambo cye. Ariko Kayini, atitaye ku itegeko no ku mabwiriza Imana yari yabahaye, yazanye gusa ituro ry’amatunda. Ntacyo ijuru ryavuze cyerekana ko icyo gitambo cyemewe. Abeli yingingiye umuvandimwe we kujya imbere y’Imana ajyanye ibyategetswe, nyamara ukwinangira kwatumye arushaho gushaka gukomeza gukora ibyo yishakiye. Kuko ari we wari mukuru, yumvise ko atagomba gukosorwa na murumuna we, bituma ahinyura inama ze. AA 39.3
Kayini yaje imbere y’Imana yivovota kandi yuzuye ubuhemu mu mutima we ku bijyanye n’igitambo cyasezeranyijwe ndetse n’umumaro w’ituro nk’igitambo. Impano ye ntiyerekanaga kwicuza ibyaha. Nk’uko benshi bajya bibwira, Kayini yibwiraga ko yajyaga kuba yerekanye ubushobozi buke iyo aramuka akurikije neza umugambi w’Jmana, akiringira byimazeyo gukizwa n’igitambo cy’Umukiza wasezeranyijwe. Yahisemo kwerekana ko yihagije ubwe. Yajyaga kuza uko yishakiye. Ntiyajyaga kuzana umwana w’intama ngo avange amaraso yawo n’ituro rye, ahubwo yazanye amatunda ye, nk’umusaruro uvuye mu mirimo y’amaboko ye. Yazanye ituro rye nk’ushaka gutona ku Mana, kugira ngo bitume yemerwa. Kayini yumviye Imana yubaka igicaniro, azana igitambo; ariko arangwa no kumvira kudashyitse. Umugabane w’ingezi, ariwo wo kwerekana ko akeneye Umucunguzi, yarawirengagije. AA 39.4
Ku bijyane n’imivukire n’amabwiriza y’ibyo iyobokamana, abo bavandimwe bose ntaho bari bataniye. Bombi bari abanyabyaha, kandi bombi bemeraga ko Imana ishaka ko bayumvira kandi bakayiramya. Uko byagaragaraga, iyobokamana ryabo ryari rimwe ariko ku rugero runaka, ariko ibirenze ibyo, bari batandukanye by’ihabya. AA 40.1
“Kwizera ni ko kwatumye Abeli aha Imana igitambo kiruta icya Kayini kuba cyiza” Abaheburayo 11:4. Abeli yasobanukiwe n’amahame akomeye y’ugucungurwa. Yibonye ko ari umunyabyaha, kandi abona icyaha n’ingaruka yacyo, urupfu, bihagaze hagati y’ubugingo bwe n’umushyikirano we n’Imana. Yazanye umwana w’intama wo kwica, igifite ubugingo ho kuba igitambo, kugira ngo yerekane icyo amategeko yishwe asaba. Binyuze mu kuvusha amaraso, yatumbiriye igitambo cyajyaga kuzaza, aricyo Kristo wapfiriye ku musaraba w’i Kaluvari; kandi yiringira ibyo icyo gitambo cyajyaga gukora, yahamirijwe ko ari umukiranutsi kandi ko n’igitambo cye cyemewe. AA 40.2
Kayini yari afite amahirwe yo kwiga no kwemera uko kuri nk’uko Abeli yabigenje. Ntabwo yazize ubusa. Ntabwo umuvandimwe umwe yari yaratoranyirijwe kwemerwa n’Imana, ngo undi imwange. Abeli yahisemo kwizera no kumvira; Kayini ahitamo kutizera no kwigomeka. Aha niho ikibazo cyari gishingiye. AA 40.3
Kayini na Abeli bashushanya amatsinda abiri azabaho kugeza ku mperuka. Itsinda rimwe ryemera gukizwa n’igitambo cyatanzwe ku bw’icyaha; irindi ryiringira ibikorwa byabo; kuri bo igitambo cyabo ntigikeneye umuhuza mvajuru, kandi ibyo ntibishobora kunezeza Imana. Keretse binyuze muri Yesu gusa, nibwo ibicumuro byacu bibasha kubabarirwa. Abumva badakeneye amaraso ya Kristo, bakumva ko ku bw’imirimo yabo Imana ishobora kubemera, bakora ikosa nk’iryo Kayini yakoze. Niba batemeye ko amaraso yeza, baciriweho iteka. Nta bundi buryo bashyiriweho bwatuma babasha kubohorwa ingoyi y’icyaha. AA 40.4
Itsinda ry’abaramya bakurikije urugero rwa Kayini rigizwe n’umugabane munini w’abari ku isi; kuko idini ryose ry’ibinyoma ryenda gushingira kuri iri hame ry’uko umuntu ashobora gukizwa n’imirimo ye. Bamwe bahamya ko umuntu adakeneye gucungurwa, ko ahubwo akeneye kugira iterambere, kugira ngo ashobore kwitunganya, kujya mbere, ndetse akihindura mushya. Nk’uko Kayini yibwiye ko kuzana ituro ritarimo igitambo kivushwa amaraso bibasha gutuma anezeza Imana, ni nako abo bumva ko kwikuza kw’ikiremwamuntu byabageza ku rugero Imana ishaka, kandi hatabayeho incungu. Igitekerezo cya Kayini cyerekana ibigomba kubaho ku iherezo. Cyerekana uko umuntu azaba igihe yitandukanyije na Kristo. Umuntu nta bushobozi afite bwo kwihindura. Ibyo byerekeza kwa Satani aho kwerekeza ku Mana. Kristo wenyine ni We byiringiro byacu. “Kuko nta rindi zina mu isi twahawe tubasha gukirizwamo. Nta wundi agakiza kabonekaho.” Ibyakozwe n’Intumwa 4:12. AA 40.5
Kwizera nyakuri, kandi gushingiye kuri Kristo, kuzagaragazwa no kumvira Imana mu byo ishaka byose. Uhereye mu gihe cya Adamu ukageza ubu, intambara ikomeye yari iyo kumvira amategeko y’Imana. Mu bihe byose byabayeho, hagiye habaho abantu bavuga ko bagomba gufashwa n’Imana kandi birengagiza amwe mu mategeko yayo. Nyamara Ibyanditswe bihamya ko imirimo “itunganya kwizera,” kandi iyo nta mirimo yerekana kumvira, “kwizera kuba gupfuye.” Yakobo 2:22,17. Uvuga ko azi Imana “ntiyitondere amategeko yayo, ni umubeshyi, ukuri ntikuri muri we” 1 Yohana 2:4. AA 40.6
Igihe Kayini yabonaga ko ituro rye ritashimwe, yarakariye Imana na Abeli kuko itemeye ituro umuntu yari yasimbuje iryo Imana yari yategetse, kandi arakazwa n’uko mwene se yahisemo kumvira Imana aho gufatanya na we kuyigomera. Ititaye ku kwanga amategeko yayo, Imana ntiyazinutswe Kayini, ahubwo yicishije bugufi maze igerageza gusobanurira uwo muntu ibyo yari akwiriye gukora kuko yari yerekanye ibitekerezo bidahwitse. Imana yaramubajije iti, “Ni iki kikurakaje? kandi ni iki gitumye ugaragaza umubabaro? Marayika yoherejwe kumuburira muri aya magambo: “Nukora ibyiza ntuzemerwa? Ariko nudakora ibyiza, ibyaha byitugatugira ku rugi.” Guhitamo kwari ukwe. Iyo yiringira ibyo yajyaga kubonera mu Mukiza wasezeranyijwe kandi akitondera iby’Imana ishaka, yari kwakirwa n’Imana kandi akanezezwa n’imigisha imuha. Ariko akomeje kutizera no kwica amategeko, ntiyaba agifite impamvu yo kwivovota kuko Imana yamuretse. AA 41.1
Ariko aho kwemera icyaha cye, Kayini akomeza kwivovota avuga ko Imana irobanura ku butoni kandi akomeza kugirira Abeli ishyari no kumwanga. Yacyashye murumuna we arakaye cyane, kandi agerageza kumushinja ko afite akagambane mu kibazo cye n’Imana. Abeli yicishije bugufi, nyamara kandi akomeje, yerekanye ko Imana itabera kandi ko igira neza. Yeretse Kayini ifuti rye, kandi agerageza kumwumvisha ko icyaha ariwe cyakomotseho. Yerekanye ko Imana igira impuhwe kuba itararimbuye ababyeyi babo kandi yakagombye kubahanisha urupfu rw’ako kanya. Yanamweretse ko Imana yabakunze, kandi ko iyo bitaba ibyo, ntiyari gutanga Umwana wayo, utararangwaga n’icyaha kandi w’Umuziranenge, kugira ngo aze gushyirwaho igihano cyari kibagenewe. Ibi byose byatumye Kayini arushaho kurakara. Ubwenge n’umutimanama byamubwiraga ko Abeli yari mu kuri; ariko yarakajwe n’uko uwamugiriye inama batumvikanye, kandi ko atagiriwe impuhwe mu bwigomeke bwe. Nuko mu mujinya w’umuranduranzuzi, Kayini asogota mwene Se. AA 41.2
Kayini yanze mwene se kugeza ubwo amwica, atabitewe n’uko hari ikibi Abeli yakoze; ahubwo bitewe n’uko “imirimo ye yari mibi, naho iya murumuna we ikaba yari itunganye.” 1 Yohana 3:12. Ibihe byose abagome banga ababarusha imibereho myiza. Imibereho yumvira ya Abeli ndetse no kwizera kutajegajega byari igihamya gihoraho kuri Kayini. “Kuko umuntu wese ukora ibibi yanga umucyo, kandi ntaza mu mucyo, ngo ibyo akora bitamenyekana.” Yohana 3:20. Uko umucyo w’ijuru urushaho kumurikira imico mbonera y’abagaragu b’Imana b’indahemuka, niko ibyaha by’abatubaha Imana birushaho kwigaragaza, kandi ni nako imbaraga zabo zikomeza kugambirira kugirira nabi abahungabanya amahoro yabo. AA 41.3
Urupfu rwa Abeli ni rwo rwabaye icyitegererezo cya mbere cy’urwango Imana yahamije ko ruzaba hagati y’inzoka n’urubyaro rw’umugore — hagati ya Satani n’abayoboke be na Kristo n’abamukurikira. Umuntu amaze gucumura, Satani yaramwigaruriye, nyamara Kristo, yajyaga kumubashisha gucagagura ingoyi ya Satani. Igihe cyose umuntu aretse gukorera Satani, kubwo kwizera Umwana w’Intama w’Imana, umujinya wa Satani uriyongera. Ubugingo butagira inenge bwa Abeli bwabeshyuje ibinyoma bya Satani wavugaga ko umuntu atakomeza amategeko y’Imana. Igihe Kayini yabonaga ko atagishoboye kwemeza murumuna we, byaramurakaje cyane bituma amuvutsa ubugingo bwe. Na none kandi aho ariho hose hari ugendera mu kuri kw’amategeko y’Imana, umutima nk’uwa Kayini ntuhabura. Bene uwo mutima ni wo wagiye wigaragaza ibihe byose ku bigishwa ba Kristo bapfuye bamanitswe ku biti abandi bagatwikwa. Nyamara ubugome Satani n’ingabo ze bagiriye umuyoboke wa Yesu, ntibushobora gutuma bamuhindura igikoresho cyabo. Ni uburakari bw’umwanzi watsinzwe. Urenganyijwe wese bamuziza Yesu aba apfuye anesheje. Umuhanuzi aravuga ati, “Baramutsinze [ya nzoka ya kera, yitwa umwanzi na Satani] babikesha amaraso y’Umwana w’Intama n’ijambo ry’ukuri bahamyaga, ku buryo bemeye guhara amagara yabo ntibatinya no gupfa.” Ibyahishuwe 12:11, 9, Bibiliya Ijambo ry’Imana. AA 41.4
Bidatinze, Kayini w’umwicanyi, yahamagawe gusobanura impamvu z’icyaha cye. Uwiteka abaza Kayini ati: “Abeli murumuna wawe ari he?” Maze aramusubiza ati, “Ndabizi se? Ndi umurinzi wa murumuna wanjye?” Icyaha cyari cyagejeje Kayini kure cyane ku buryo atumvaga agishaka kubona Imana hafi ye, kubona ugukomera n’ubuhanga by’Imana. Noneho ahitamo kubeshya kugira ngo ahishe icyaha cye. AA 42.1
Na none Uwiteka abwira Kayini ati, “Icyo wakoze icyo ni iki? Ijwi ry’amaraso ya murumuna wawe rirantakirira ku butaka.” Imana yari yarahaye Kayini igihe gihagije cyo kwihana icyaha cye. Yari yaragize igihe cyo gutekereza. Yari azi uko icyaha yakoze gikomeye n’ibinyoma yavuze kugira ngo agihishe; ariko yari acyinangiye, kandi n’igihano nticyari kigihinduwe. Ijwi ry’Imana rivuga aya magambo ateye ubwoba ngo, ” Kuva ubu ubaye ikivume kurusha ubutaka bwasamye bukamira amaraso ya murumuna wawe wishe. Nubuhinga ntibuzongera kukurumbukira, bityo uzahora uri inzererezi wangara ku isi Itang. 4:11, 12, BII.” AA 42.2
Umuremyi w’umunyambabazi yakomeje kurinda ubugingo bwa Kayini, atitaye ko icyaha cye cyari guhanishwa urupfu, amwongera igihe cyo kwihana. Ariko Kayini yakomeje kwinangira umutima, kugomera ubutegetsi bw’Imana, no kuba ku ruhembe rw’abantu babaye akahebwe. Uwo muhakanyi wari uyobowe na Satani, yahindutse umushukanyi ku bandi bantu, kandi kuba yarabaye urugero bakurikiza byatumye imbaraga y’ibyo umwuka ihenebera kugeza ubwo isi yangirika kandi ikuzuramo urugomo rutuma igomba kurimburwa. AA 42.3
Mu kurinda ubugingo bw’umwicanyi wa mbere, Imana yerekaniye imbere y’ijuru n’isi icyigisho cy’uko hariho intambara ikomeye. Amateka y’umwijima ya Kayini n’urubyaro rwe yabaye urugero rwerekana uko byajyaga kumera iyo umunyabyaha yemererwa kubaho mu cyaha by’iteka ryose, akomeza kugomera Imana. Kwihangana kw’Imana kwatumye ahubwo abagome barushaho kwinangira no kugoma bikabije. Nyuma y’ibinyejana cumi na bitanu Kayini ahanwe, isi n’ijuru byiboneye ingaruka y’imikorere n’urugero rwe mu bugome no kwangirika byabaye gikwira ku isi. Byagaragaye yuko igihano cy’urupfu cyageze kuri mwenemuntu wacumuye kubwo kugomera amategeko y’Imana cyari gikubiyemo ubutabera n’imbabazi. Uko abantu bagiye bakomeza kubaho mu cyaha, ni nako barushagaho kuba akahebwe. Urubanza ijuru ryaciriye icyaha, kandi rugatanga umudendezo ku isi kugira ngo itanduzwa n’abiyemeje kwigomeka, rwari umugisha aho kuba umuvumo. AA 42.4
Satani ahora akora uko ashoboye kose, kandi mu mbaraga nyinshi n’ubuhendanyi bwinshi, aharabika Imana n’ubuyobozi bwayo. Yifashishije imigambi yagutse, iteguye neza, kandi no mu mbaraga zidasanzwe, ashaka kwigarurira abatuye isi kugira ngo bakomeze kurindagirira mu buriganya bwe. AA 43.1
Imana Ihoraho kandi Nyirubuhanga bwose, ibonera iherezo mu itangiriro, kandi ku byerekeye icyaha, inzira zayo zigera kure cyane kandi zirasobanutse. Icyo yari igendereye ntabwo ari uguhosha ubwigomeke gusa, ahubwo yagira ngo yereke abatuye ijuru n’isi uburyo kamere y’icyaha iteye. Umugambi wayo wari ukubiyemo ibintu bibiri, byombi byerekanaga ubutabera n’imbabazi, kandi bigahamya neza ubuhanga bwayo no gukiranuka kwayo mu guhangana n’ikibi. AA 43.2
Abaturage b’ayandi masi ataracumuye bitegerezaga bafite amatsiko ibyariho bibera ku isi. Ipica y’ukuntu isi yari imeze mbere y’Umwuzure yabagaragarizaga ingaruka z’ubutegetsi bwa Lusiferi yajyaga gushinga mu ijuru, igihe yahakanaga ubutware bwa Kristo kandi agashyira ku ruhande amategeko y’Imana. Biboneye abanyabyaha ruharwa ba mbere y’Umwuzure Satani yigaruriye. Abantu bakomezaga gutekereza ibibi gusa (Itangiriro 6:5). Ibyo bibwiraga byose, ibyo bakoraga byose, byanyuranyaga n’amahame atunganye y’ijuru, yuje amahoro, n’urukundo. Cyari icyitegererezo giteye ubwoba gituruka ku mategeko ya Satani agamije guhanagura burundu amategeko yera y’Imana mu biremwa byayo. AA 43.3
Ku bwo ingingo zagaragajwe mu ntambara ikomeye, Imana izagaragaza amahame agenga ubuyobozi bwayo bwaharabitswe na Satani ndetse n’abantu bose yashutse. Ubutabera bwayo buzamenyekana mu isi yose, nubwo ibyo ntacyo bizaba bikimariye abigomeke. Imana ifitiye isi yose impuhwe nk’uko, intambwe ku yindi, umugambi wayo ukomeye wo gukuraho burundu ubwigomeke ugenda usohozwa. Bizagaragara ko abaretse amabwiriza y’Imana bose bishyize mu ruhande rwa Satani, barwanya Kristo. Ubwo igikomangoma cy’iyi si kizacirwa urubanza, kandi abifatanyije na we bagasangira byose, nibwo ijuru n’isi bizahamya biti, “Mugaba w’amahanga, inzira zawe ni izo gukiranuka n’ukuri.” Ibyahishuwe 15:3. AA 43.4


text:
Ni byiza kumenya ibintu by’ingenzi byagushimisha muri iki gihe cy’impeshyi, ni igihe cyiza cyo gutembera ahantu hatandukanye mu Rwanda #VisitRwanda, umuntu ushaka kumenya ibyiza ashobora gukora, ahantu agomba kujya muri iy’impeshyi.
Dore ibintu by’ingenzi byo gukora muri iy’impeshyi:
1. Kayaking
Ikiyaga cya Kivu kiduhishiye byinshi, umuntu ushaka kwishima mu mazi, ni byiza gutekereza Kayaking, ifasha gutinyuka, kumenya kugenda hejuru y’amazi, gutwara ubwato. Kayaking ifasha kuruhuka mu mutwe, gutinyuka mu buzima.
2. Kwitabira ibirori n’amaserukiramuco
Mu gihe cy’impeshyi ni igihe haba ibirori byinshi mu Rwanda, bimwe mu bikomeye umuntu akwiriye kwitabira ni Imurikagurisha Mpuzamahanga (EXPO) ribera I Kigali, haba n’amaserukiramuco akomeye arimo KigaliUp, Ubumuntu Arts Festival , Iwacu Muzika Festival bibera I Kigali n’Umuganura Festival ubera I Nyanza.
3. Urugendo rwa Congo-Nil Trail
Urugendo rwo kugenda mu nkengero z’ikiyaga cya Kivu, urugendo wakora n’amaguru, igare, imodoka no mu bwato. Urugendo ushobora gutangirira Rubavu cyangwa Karongi, ukamenya ahantu amazi ava mu Rwanda ajya mu nzuzi ebyiri zikomeye muri Afurika atandukanira , amwe akagana mu ruzi rwa Congo andi akagana mu ruzi rwa Nili.
4. Gusura pariki
U Rwanda rufite amapariki ane; Pariki y’Igihugu y’Akagera, Pariki y’igihugu ya Nyungwe, Pariki y’igihugu y’Ibirunga , Pariki y’igihugu ya Gishwati na Mukura .Ni pariki zirimo inyamaswa zitandukanye, ni ahantu h’imisozi n’ibibaya, zigizwe n’ibiti byinshi n’ibiyaga birimo inyamaswa zitandukanye.
5. Gusura ingoro ndangamurage
Mu gihe cy’impeshyi ni igihe cyiza cyo gusura ingoro ndangamurage zo mu Rwanda ukabasha kumenya amateka , umuco, imigenzo by’igihugu cyacu. Ni byiza gusura ahantu ndangamuco na ndangamateka mu gihugu cyacu kuko bifasha mu kumenya no kwiga ndetse no gufasha abakiri bato kumenya umurage dufite.
u Rwanda rufite ingoro ndangamurage umunani (Ingoro yitiriwe Richard Kandt (Kigali), Ingoro y’imibereho y’abanyarwanda (Huye), ingoro y’umwami (Nyanza), Ingoro yo ku Rwesero (Nyanza), Ingoro y’Amateka y’Urugamba rwo Guhagarika Jenoside (Kigali), Ingoro y’Ubugeni (Kigali), Ingoro Ndangamurage y’Ibidukikije (Karongi), Ingoro Ndangamurage yo Kubohora Igihugu(Mulindi).
6. Koga
Igihe cy’impeshyi ni igihe cyiza cyo koga, haba hashyushye cyane, ni igihe cyo gushaka ahantu wajya kogera. Ukajya ahantu nko muri Hoteli bafite ahagenewe kogerwa, kujya gutembera ku biyaga ndetse n’ahari imigezi. Ni byiza kujya mu mazi igihe uziko uzi koga cyangwa ukambara ibyabugenewe.
7. Kugerageza amafunguro mashya
Umuntu wese watembereye aba akwiriye kugerageza amafunguro cyangwa ibinyobwa byaho yatembereye haba mu mujyi cyangwa mu cyaro. Watembereye ahantu ni byiza gushaka ibintu byihariye biboneka aho hantu. Ibintu utarusanzwe urya maze akaba aribyo uhitamo.
Urugero watembereye I Musanze ntuzibagirwe kurya Amagada, impungure n’imbada !I Rubavu warya Ikwanga n’Umushubatayi! i Rusizi warya Isambaza n’ubugari! I Muhanga warya Gumino n’amateke!
8. Camping
Mu gihe cy’impeshyi ni igihe cyo kurara hanze, ni byiza no gutekereza kurara mu ihema (Camping), nk’igihugu gifite umutekano ni byiza kwishimira uyu mutekano, ugahitamo ahantu wumva ushaka kurara, hemewe. Ushobora gukampinga I Tare (Nyirangarama), muri Pariki y’Akagera, muri Pariki y’ibirunga cyangwa muri Pariki ya Nyungwe, ku Nzoga za Rubingo (Jali)…..
Ntuzibagirwa kugura impano n’urwibutso rw’aho uba watembereye, bituma ushyigikira ub ukerarugendo burambye.


text:
Akarima k’umuceri ni yo yari zahabu ya nyirako. None Abatekamutwe bambuye abo baturage bo mu Bugarama ayo mahirwe !
1.Muti byagenze gute ?
Muri aya mezi abiri ashize (Kamena-Nyakanga 2011), abahinzi b’umuceri bo mu Bugarama bagushije ishyano. Hadutse abajura baturutse i Kigali, bereka abaturage ko batumwe na Leta y’Urwanda kubarura imirima y’umuceri yo mu gishanga cya Bugarama, kumenya ba nyirayo no « kuyisaranganya abaturage » !
Ubwo rero bahutse muri iyo mirima bayitera imirwi, benshi mu bari bifitiye imirima biguriye amafaranga yabo basanga bakuwe no kuri liste nshya , abandi bakamburwa imirima myiza kandi yera bari basanganywe bakabashukisha uturima tw’urusekabuye tudafite amazi cyangwa tutigeze tunahingwamo umuceri !
Ingero ni nyinshi : Uwo bita Muganga Bosiko w’i Mushaka yari yifitiye imirima ye 4, yose barayimwambuye asigara amara masa ! Urundi rugero rugaragaza neza ukuntu Leta idashaka cyangwa se itagishoboye kurengera inyungu z’umuturage ni Umugabo witwa RUDAKUBANA. Uyu mugabo yagurishije inka ze zose yigurira imirima 100 y’umuceri, maze si ukuyimwambura yose, bamushumbusha uturima tubiri tudafatitse nuko bimuyobeye arivumbura aratwanga !
Reka twibutse ko umurima umwe uhingwamo umuceri ugura ibihumbi 600 by’amafaranga y’Urwanda (600 000fr). Ni nde utakumva igihombo bwana RUDAKUBANA asigayemo : (100×600 000 =60 000 000) : Miliyoni mirongo itandatu z’amafaranga y’Urwanda zikubiswe n’inkuba ! Ubwo se uyu mugabo azamera ate ? Umugore we n’abana be bazatungwa n’iki ? N’abandi baturage amagana bambuwe uturima twabo bamerewe nabi cyane, bararira ayo kwarika!
Twibutse na none ko muri kariya karere ka Bugarama, kugira akarima k’umuceri ni ryo shingiro ry’ubukungu. Benshi mu baturage bashishoza bagurishije indi mitungo yababeshagaho kugira ngo bagure uturima two guhingamo umuceri. Iyo ufite uwo murima ushobora kuwuhinga cyangwa ukawukodesha, bikakwinjiriza udufaranga. Kuva kiriya gishanga cya Bugarama cyatangira guhingwamo umuceri , Leta ntiyigeze ibwira abaturage ko kugura umurima mu gishanga ari icyaha gihanwa n’amategeko ! Ahubwo abagize umurava bakagura imirima bakanayihinga neza bagiye bahabwa agahimbazamuskyi ! None ishyari ry’Abajura baturutse i Kigali rigiye gusiga abo baturage iheruheru, Leta irebera!
2.Kuki Leta ya Paul Kagame ireka abajura bakikorera ibyo bashatse, bakarenganya abaturage bene aka kageni ? Niba igihugu cyacu kikigira abayobozi, bashinzwe iki niba batabona ko abaturage barengana bigeze hariya ?
Ayo mabandi yambuye abaturage ibyabo ngo yavugaga ko ariko amategeko mashya y’Urwanda ateganya ibyerekeye imirima mu Rwanda. Ngo nta munyarwanda ukigira umurima we bwite, ngo isambu yose ni iya Leta , ngo by’umwihariko ibishanga byose ni ibya Leta.
Muri ayo mabandi nta wigeze asomera abaturage ingingo n’imwe y’iryo tegeko ribambura ibyabo. Ntabwo umuyobozi w’Intara y’Uburengerazuba yigeze amanuka ngo asobanurire abaturage ayo mategeko mashya kandi ngo abateguze ko bagiye kwamburwa imirima bagokeye , ikaba ariyo yari ibatunze !
Icyo tutagomba kwirengagiza ni uko hariho amahame akomeye y’uburenganzira bwa muntu na Leta y’Urwanda yemera : Kugira icyawe utunga(propriété) ni bumwe mu moko 4 y’ uburenganzira umuntu avukana butagibwaho impaka: «Ces droits sont la liberté, la propriété », la sûreté et la résistance contre l’oppression » (art.2 DDHC) . Bityo rero kwanga akarengane no kurengera umutungo wawe ni inshingano ikomeye ya buri munyagihugu.
Leta y’Urwanda nta burenganzira na mba ifite bwo kwambura umuturage umutungo we yaruhiye nta mpamvu igaragara. Kwamburwa isambu bishoboka gusa iyo hari igikorwa cy’inyungu rusange giteganywa gukorera muri iyo sambu, kandi umuturage wimuwe mu isambu ye ahabwa ingurane ikwiye kandi iteganywa n’itegeko. Kwambura umuturage isambu ye ku ngufu igahabwa undi utarayigokoye ni akarengane, ni ubujura bubi kabone n’aho bwaba bushyigikiwe na Leta.
Muri make Abaturage basigaye bameze nk’intama zitagira umushumba , ikirura cyose kiraturuka i Kigali kikaza kikazirohamo kigakebagura uko kibyumva !
3. Dore icyerekana ko uko kwambura imirima abaturage bitakozwe mu rwego rwo gukurikiza amategeko y’igihugu ahubwo ari ubujura bubisi :
(1) Imirima ntiyambuwe abaturage ngo ishyirwe mu mutungo wa Leta, cyangwa se ikorerwemo igikorwa cy’inyungu rusange.
(2) Imyinshi mu mirima yambuwe abaturage yatwawe n’abantu batazwi badatuye no mu Bugarama. Abo se nibo bitwa Leta ?
(3) Iyo mirima ngo yaba yaratwawe n’abasilikari bakuru b’inda nini bifuje gutunga iyo mirima batagombye kuyigura , bahitamo kuyambura abaturage ku ngufu. Ubutaha tuzabagezaho y’amazina y’abo bajura.
(4) Igishyirahamwe baringa cyitwa RADA cyatwikiriye ubwo bwambuzi cyahise giseswa kitamaze kabiri kugira ngo abaturage bambuwe imirima yabo bazahere mu gihirahiro babure aho babariza ibyabo.
(5) Nta Muyobozi (w’Umurenge, Akarere, Intara, Goronome……) wigeze atabaza inzego z’ubuyobozi bw’igihugu ngo yerekane akarengane abaturage bari kugirirwa.
(6) Uwagerageje kubyitambikamo gato ni bwana Turatsinze Jean Pierre wahoze ari Meya wa Bugarama kandi tuzi ko aherutse kwicwa azira icyo kibazo. Ndetse bimaze kumenyekana ko hari n’abandi baturage bari kubigwamo.
Ibi byose byerekana ko : nta shiti, bamwe mu bayobozi bakuru bo muri Leta ya y’Urwanda babiri inyuma ! Bitabaye ibyo Minisitiri ushinzwe iby’ubutaka na Minisitiri w’ubutegetsi bw”igihugu bakagombye kurenganura aba baturage bafite umujinya mwinshi baterwa n’ako karengane bagiriwe.Tukaba tubona neza ko ibi bishobora gukurura umwiryane abaturage bakaba batemana.
4. Ibibazo umuntu wese yakwibaza:
Abaturage bakwiye gusubira mu mirima yabo bakayihinga, uwayibambuye yababara akaba ari we urega mu bucamanza !
(1) Leta y’Urwanda yaba isigaye igendera ku mahame ya Gikomunisti ngo bityo tumenye ko nta muturage ukigira icyo atunga cye bwite (propriété privé)?
(2) Niba se Leta yacu isigaye ari iya gikomunisti kuki igaburira agatsiko k’abantu bake abandi baturage ikabambura ibyabo ubundi ikabareka bakicwa n’inzara ?
(3) Niba « Gusaranganya » bibaye itegeko-ngenderwaho mu gihugu (byaba ari byiza cyane rwose !!!) kuki hasaranganywa gusa amasambu y’abaturage(b’abakene !) ntihasaranganywe indi mitungo nk’amafaranga y’abaherwe batunze menshi bibereye mu mutamenwa i Kigali?
(4) Iyo Leta yicecekeye abaturage barengana bigaragaza iki ?
Ibisubizo :
(1) Leta y’Urwanda ntigendera ku matwara ya gikomunisti, ntaho bigaragara mu Itegekonshinga no mu yandi mategeko igenderaho.
(2) Ariya matwara tubona ni ay’Abajura bitwikira Leta bashaka kwigarurira umutungo wa rubanda batawuruhiye.
(3) Ririya « saranganya ridasobanutse » rikorwa ku mitungo y’abakene gusa rihishe politiki mbi yo kwikubira ibyiza by’igihugu mu gihe abakene bamburwa utwabo tukongerwa ku mitungo y’abaherwe bari ku butegetsi, biganjemo abasikari bakuru bavuga rikijyana.
(4) Leta ishyigikiye abo bajura kuko iramutse itabashigikiye yabahana by’intangarugero.
(5) Ariko rero Leta ishobora no kuba itinya abo bajura kuko yenda bayirusha ingufu.
Icyo gihe byaba bisobanuye ko Leta itagifite ubushobozi bwo gutabara abaturage. Biramutse ari uko bimeze ubwo abaturage bakwisuganya bakiga uburyo bwo kujya birwanaho, bo ubwabo.
UMWANZURO
Inama ngira abaturage bambuwe imirima yabo:
Itegeko cyangwa Ibwiriza rirenganya rubanda si itegeko rikwiye kwemerwa no kubahirizwa, mukwiye kurisuzugura nta kundi kugisha umutima inama! Nimusubire mu gishanga cya Bugarama, musubirane imirima yanyu mwahoranye, muyihinge ntacyo mwikanga. Abo bandi bihaye kuyibambura ku ngufu nibayigarukamo muzisuganye mubafate, mubasubize kuri gahunda, noneho abe aribo bazajya kubarega mu nkiko , isi yose irebe icyo bashingiraho bayiburana! Yenda icyo gihe ukuri kose kwazajya ahagaragara tukamenya n’uwatanze “itegeko” ryo kubambura ibyanyu uwo ari we! Mwigira ubwoba, kutivumbura ku kibazo nk’iki byaba bivuga ko mutakiri abantu batekereza, ko mwahindutse udusimba tutagira ubwenge ayo mabandi ahonyora uko yishakiye!
Inama ngira Perezida wa repubulika Paul Kagame:
Abaturage bo mu Bugarama bambuwe imirima yabo bararakaye cyane kandi bakeneye ko ubarenganura. Kereka niba muri iyo mirima yambuwe abaturage hari iyo nawe ubwawe wafashemo, dore ko abo bajura batabuze guhwihwisa ko ari wowe uba wabatumye! Niba utabifitemo uruhare, umenye ko yenda ababikoze bafite gahunda yo kuguteranya n’abaturage ! Nudahana abo bajura ngo urenganure abarenganijwe, uzaba ubaye Perezida w’Abajura, abo baturage ntacyo muzaba mugipfana ! Uru rubanza ko ari urucabana, wowe rwakunaniza iki ?
Padiri Thomas Nahimana.
Tel : 0033647434465 .


text:
Kubiganiro Bidafite Amaboko DIXIX USB Speaker & Mic yagenewe gukora. Mic-disikuru nibyiza kubiganiro bitarimo intoki binyuze kuri enterineti, mikoro iraguhanze amaso kugirango ugaragaze neza ijwi ryawe uyakiriye kandi uwatanze disikuru azajya yerekana ijwi ryumuntu muganira.
Izina ry'umushinga : USB Speaker and Mic, Izina ryabashushanya : Yen Lau, Izina ry'abakiriya : Dixix International Ltd..
Iki gishushanyo cyiza nuwatsindiye igihembo cya zahabu mugihe cyo kumurika ibicuruzwa no kumurika imishinga yo gushushanya. Ugomba rwose kubona ibihembo bya zahabu byatsindiye abashushanya ibishushanyo mbonera kugirango uvumbure ibindi byinshi bishya, bishya, byumwimerere kandi bihanga ibicuruzwa byo kumurika nibikorwa byo gushushanya imishinga.